
General Gotje je 13. VIII 1813 (n. k.) je izdao naredbu o proglašenju opsadnog stanja u Provinciji, shodno 
naredbi Žozefa Fušea od 5. VIII 1813. Ubrzo poslije toga otpočeli su neredi u Boki. Njih su izazvali vojnici 
hrvatske nacionalnostii. Vladika Petar I je bio na vrijeme obaviješten o svim komešanjima u Boki. 

Kao i 1806. žitelji Boke pozvali su Petra I, vladiku crnogorskog, da "siđe sa svojim Crnogorcima i da zauzme 
Boku prije svečanosti Gospe, koja pada u mjesecu avgustu, računajući po grčkom kalendaru“. Krajem 
avgusta vladika je već bio izdao naredbu da se vojska okuplja po Crnoj Gori i Brdima. Kako je već od 
britanskog admirala Frimentla dobio potrebnu municiju i jedan dio oružja, vladika je donio odluku da 27. VIII 
/ 8. IX krene u pohod za oslobođenje Boke Kotorske. Tim povodom uputio je specijalni proglas “serdarima, 
vojvodama, barjaktarima i drugim glavarima i starješinama i svemu hrabrome narodu crnogorskome i 
brdskom" da se pripreme "s prirodnim duhom hrabrosti na viteški ovi podvig da, prizvavši Boga u pomoć, što 
skorije stupimo u Bokešku provinciju, pod slavodobitnim barjakom velikoga Aleksandra, pokrovitelja našega". 
Vladičin proglas djelovao je kao grom iz vedra neba na francuske vlasti u Boki Kotorskoj. One su odmah 
vladičin proglas propratile svojom proklamacijom, u kojoj su samo ponovili staru tvrdnju da "jedna varvarska 
nacija“ želi "da vas baci u more nesreće. Zato otvorite oči i ne dajte se prevariti. Ta nacija vas nagoni da 
budete izvršitelji najsramnijega djela i da prolijevate krv za ono što je za nas pogibeljno, a za njih, pak, 
korisno“. 


Ujedinjenje s Bokom 


Oružani sastav kojim je vladika raspolagao prije prelaska crnogorskofrancuske granične linije iznosio je oko 

7.000 ratnika, raspoređenih u dva odreda. Oniom koji je imao zadatak da krene u pravcu Budve, u jačini od 
4.000 ljudi, lično je komandovao, dok su drugim od 3.000 komandovali zajedno guvernadur Vuko Radonjić i 
vladičnim brat Savo Markov Petrović. Drugi odred trebalo je da izvrši udar na tvrđavu Trojicu, odakle je, 
prema razvoju prilika, trebalo da se kreće ka Herceg Novom, s ciljem da zauzme tvrđavu Španjolu i druge 
utvrđene tačke u rejonu Novog. 

Crnogorske trupe su prešle granicu 22. IX (n. k.), a sljedećeg dana zauzele Budvu. Vladika je iz svog 
Glavnog stana (u Budvi), poslao proglas „slovenskim narodima" „kotorske, dubrovačke i dalmatinske 
provincije, s pozivom da ustanu na oružje protiv ,razoritelja Evrope“. Ubrzo zatim austrijski nadvojvoda 
France D'Estee poslao je pismenu poruku: Paštrovićima, Mainjanima, Brajićima i Poborima da se odmah 
stave pod komandu engleskih trupa i austrijskog komesara radi oslobođenja otadzbine od ,zajedničkog 
neprijatelja Francuza". Ova vijest nije slutila na dobro; vladika je tek tada mogao da prosudi kakve će tek 
brige da ga pritisnu. 

Dok je vladika sa svojim dijelom trupa preduzimamo neophodne radnje za potpuno posijedanje svih 
strateških tačaka u Boki, „druga divizija" Crnogoraca pod komandom Vuka Radonjića i Sava Petrovića izvršila 
je udar na Trojicu i prinudila francuski garnizon da eksplozivom razori čitav fortifikacijski sistem, ostavivši na 
bojištu preko stotinu vojnika, na čelu s komandantom tvrđave. 

Crnogorskoj vojsci su počeli da se pridružuju žitelji Boke Kotorske tako da su snage koje su vladici stajale na 
raspolaganju poslije nekoliko dana bile znatno ojačane. Već 30. IX, poslije zauzeća Vrmca, vladičin Glavni 
stan bio je smješten u Tivtu, gdje je odmah donesena odluka da se jedan odred uputi ka Herceg Novom, 
pošto su prethodno zauzete Verige, Proto Roso, dok je jedan ojačan odred, pod komandom Sava Petrovića, 
oslobodio Risan. Uspjesi vladičine vojske podsticali su i one žitelje iz Kotorskog zaliva (Prčanjane i 
Dobroćane) da se masovno uključuju u sastav vladičinih odreda. Ubrzo je narod Boke Kotorske počeo 
masovno da se pridružuje vladičinim trupama. 

Na samom početku oktobra 1813. vladika je ocijenio da su stvoreni svi neophodni uslovi da se pristupi 
uspješnoj opsadi Kotora i Herceg Novog. Baš u trenutku kad je počeo da stvara neposredne operativne 
planove za oslobađanje dva glavna grada provincije, dobio je poruku od admirala Frimentala, s broda 
»Mitford", da je u vode Bokokotorskog zaliva upućena korveta ,Bashante“, pod komandom kapetana Hosta. 
Korveta je bacila sidro u vode Herceg Novog 13. X 1813. i tu služila kao garancija da vladičine vojne akcije 
uživaju britansku podršku. Sa britanskom korvetom došao je u Boku i katolički sveštenik Brunaci, koji će 
kasnije odigrati kobnu ulogu u političkim strujanjima u provinciji. 


Treći ulazak u Boku 


Uz moralni oslonac na britanske snage, vladičine trupe su pod komandom Sava Markova Petrovića, Vuka 
Radonjića i Sava Plamenca izvršile napad na Herceg Novi i tvrđavu Španjolu. Taj je napad započeo 2/14. X 
1813. i ,poslije dva dana i dvije noći“ vladičnim trupama je pošlo za rukom da ovladaju ovim uporištima, da 
zarobe čitavu posadu, zaplijene 33 artiljerijska oruđa i veliku količinu municije. 

Ubrzo se čitava Boka Kotorska sa svim gradovima i naseljima, osim Kotora, našla pod vlašću vladike Petra I i 
njegove vojske. Danas je teško procijeniti koliku je ulogu u tome odigrala britanska strana, u prvom redu 
britanska korveta ,Bachante“" i njezin kapetan Host. Glana uloga je svakako pripadala vladičinoj vojsci; bez 
nje ništa od vojnih uspjeha ne bi bilo ostvareno, ali uloga britanske korvete kao jedinog pravog gospodara na 
vodenom prostoru Boke ne bi smjela da se potcijeni. A bez opšte britanske moralnopolitičke i podrške u 
naoružanju čitava vladičina ekspedicija u Boki Kotorskoj 1813. ne bi bila zamisliva. Koliko su britanski 
saveznici bili naklonjeni vladici i njegovim trupama najbolje potvrđuje to što je kapetan Host odmah poslije 
oslobođenja svih naseljenih mjesta u Boki doplovio u zonu blisku Vrmcu i Kotoru, s namjerom da bombaruje 
Kotor, a na Vrmcu su već bili postavljeni topovi, zaplijenjeni u Herceg Novom i na ostrvu Sveti Đorđe. Kasnije 
se odustalo od ove namjere, iako je Host ostavio svu zaplijenjenu artiljeriju na raspolaganje vladici. 

Vladičin treći ulazak s vojskom u Boku Kotorsku još jedanput je potvrdio da Crnogorci nijesu bili vični u 
ratovanju s protivnkom koji se branio iz utvrđenih gradova, kakav je bio Kotor. Sve dok nije Host otplovio sa 
svojom korvetom 22. X 1813. u vode Dubrovnka, vladika i njegove pristalice, njegovi komandanti da će 
oslonjeni na postavljene baterije na Vrmcu i na eventualnu vatru topova sa korvete ,Bachante" lako zauzeti 
kotorsku tvrđavu, uprkos deklarativnim izjavama koje je davao francuski đeneral Gotje. Poslije Hostovog 
odlaska situacija se bitno izmijenila. 


Austrijski svještenik 


Brzo, čak vrlo brzo, pokazalo se da je austrijski sveštenik, koji je doputovao na britanskoj korveti u Kotor, 
imao isključivo cilj da radi na ometanju vladičinih napora na ujedinjenju Crne Gore i Boke. Njemu nije nimalo 
smetalo da održava tajne veze s francuskim granizonom u Kotoru. A krajem oktobra iz kotorskog garnizona 
izašlo je krišom, neopaženo od vladičinih straža, 256 vojnika i 4 oficira hrvatske nacionalnosti i u Prčanju se 
stavilo na raspolaganje ne vladičinim snagama nego opatu Brunacaju i njegovim saradnicima. Uzalud je 
vladika Petar I na vrijeme tražio od francuskog đenerala Gotjea da preda kotorski grad, ovaj je to 
kategorično odbio. 

Vladika nije žurio sa naredbom za udar na Kotor. Kao da je znao da će Gotje sam biti prinuđen da preda 
grad. Vladici je bilo stalo do toga da pripremi narodno raspoloženje za donošenje odluka o ujedinjenju Crne 
Gore i Boke. Dok je to radio strpljivo i sistematski, dotle je Brunaci vršio propagandu protiv vladičine 
osnovne zamisli, odvraćajući narod od cilja koji ga je navodno vodio ne u budućnost već u propast. 
Ujedinjenje Crne Gore i Boke bila je nacionalno-politička opsesija vladike Petra I. Stoga je rad na pripremi 
zajedničke crnogorsko-bokeške skupštine obavljao čak i dok je još Kotor bio pod kontrolom jedinica đenerala 
Gotjea. Osnovni razlog koji ga je motivisao na to da ubrza pripreme za saziv skupštine bila je navodno želja 
da ,se to izbjegnu strahote anarhije i da bi se u stanovila sigurnost i mir u zemlji“. To su mogli samo da budu 
formalni razlozi, stvarni su bili mnogo dublji. Radilo se zapravo o potezu koji je trebalo da sankcioniše 
iskonsku istorijsku želju Crnogoraca da konačno izađu na more, da se na taj način povežu sa svijetom. Bez 
izlaza na more - držali su - nema sigurne budućnosti. 

Odluka o ujedinjenju 


AuR 








Skupština je održana 29. X / 10. XI 1813. u kući Vasa Lukina Ivanovića i na njoj je donesena odluka o 
ujedinjenju. „Dvije susjedne pokrajine, Crna Gora i Boka Kotorska, prožete patriotizmom i istim osjećajem 
vjere i časti, oslobodile se pomoću Božjom milošću, zbacili francuski jaram svojom krvlju i žrtvama. One se 
jedna drugoj zaklinju Gospodom Bogom na vjernost i da će uvijek osati sjedinjene u svakom slučaju i 
događaju”. 

Istom odlukom riješeno je da se sjedinjene provincije stavljaju pod pokroviteljstvo tri savezničke države: 
Rusije, Austrije i Velike Britanije. Strane potpisnice su obavezne da samo solidarno preduzimaju 
međunarodno-pravne aktivnosti koje su od značaja za sudbinu zajednice. 

Kako izgleda, još na samoj skupštini je došlo do razilaženja, a neki su učesnici zahtijevali da odluke budu 
nevažeće ukoliko budu u nesaglasnosti sa zvaničnim stanovištima sila koalicije. Neki autori saopštavaju 
podatak da je bilo članova skupštine koji su izražavali nesaglasnost sa slanjem izaslanika kod savezničkih 
vlada, pa čak i glasali da se Boka Kotorska stavi pod vlast Austrije. 

Pošto su okončana u dosta dramatičnom tonu sva raspravljanja o daljem ustrojstvu sjedinjene zajednice, 
donesena je 1/13. XI odluka o osnivanju Vijeća od 41 člana. Njega su sačinjavali: predsjednik, 
potpredsjednik, 30 delegata iz Primorja i 9 iz Crne Gore. Obrazovana je istovremeno i Privremena vlada, sa 
vladikom Petrom I na čelu, kao predsjednikom, Franjom Ljepopilijem, kao sekretarom i po 9 članova iz Crne 
Gore i Boke Kotorske. Donesena je i Uredba o radu Vijeća i Centralne komisije. Uredba („Dekret”) o radu 
„Komisije centralne od Guberna” imala je 22 člana i po svom sadržaju označavala u neku ruku ustav 
Centralne komisije. Većinu članova predstavljala su pravna pravila što rješavaju administrativno-upravno 
ustrojstvo. Po odredbama ovog Dekreta za državnog „kasijera” imenovan je Vicko Ivanović iz Dobrote, a 
Marko Gregurina, „kolunelo od kontade” za vojnog zapovjednika trupa. Isto tako, određena je i stalna 
oružana jedinica od 200 ličnosti, pod komandom kapetana (serdara) Đika Martinovića, kneza Jova Tujkovića, 
Vuka Radova Radonjića, Mata Radova Marinovića i Marka Cukovića. 

Prilikom izbora članova za Centralnu komisiju, vladika Petar se opirao da se prihvati dužnosti njenog 
predsjednika, budući da ta „dužnost nije bila u skladu s njegovim duhovnim zvanjem, koje mu nameće 
važnije uzvišene zadatke”, ali, i pored toga, nije mogao da se odupre pritisku većine, pa je na kraju prihvatio 
izbor „na neko vrijeme”. 


Stižu teškoće 


Predsjednik Centralne komisije je odmah po izboru poslao pismo ruskom imperatoru Aleksandru I (4/16. XI 
1813), s oduševljenjem ga obavještavajući o rezultatima skupštine u Dobroti. Pismo sličnog sadržaja poslao 
je vladika i Barklaj de Toliju. I u njemu je istakao nadu da će nova državna tvorevina biti pod okriljem 
sveruskog imepratora. 

Tek po osnivanju Centralne komisije nastupile su za vladiku prave teškoće. Njih su stvarale i podsticale dvije 
kobne ličnosti - opat Brunaci i austrijski major Dabović. Sam britanski komandant korvete Bahante otvoreno 
je izjavljivao da Brunaci samo želi da izaziva „anarhiju”. Vladika je sve to na neki način podnosio s 
tolerancijom, sve do trenutka kad je uočio da je sam Brunaci obična „varalica i spletkaroš”, što želi po svaku 
cijenu da stvara svoju „stranku” i da radi „na štetu opšte stvari”. 

Oslanjajući se na administrativno-upravnu tradiciju Boke Kotorske, na iskustva iz rada vladičinog 
„praviteljstva”, Centralna komisija je izdijelila sektore svoje djelatnosti na uprave: administrativno-političku, 
finansijsku i vojnu kao i zdravstveni ured. U svakom slučaju, jedan od najznačajnijih ureda bio je vojni. 
Njime je sve do dolaska majora Nikića upravljao „pukovnik od kontade” Marko Gregorina, ličnost dosta 
kontroverzna i bez neophodnih sposobnosti da obavlja tako delikatne poslove. Vladika je imao posebnu 
oružanu pratnju, s astavljenu, osim Crnogoraca, najviše od Paštrovića. 


Protivljenje i podrška 


Pri Centralnoj komisiji djelovao je i poseban pravni resor, nazvan Dicastero giudiciario delle due Provincie 
unite, Montenero et Bocche di Cattaro, na čijem se čelu nalazio E. Potenca. Poznato je, takođe, da su sudsku 
funkciju pokatkad obavljali i sudovi dobrih ljudi. 

Centralna komisija je posebnu brigu poklanjala zdravstvenoj zaštiti stanovništva, tako da su u svim rejonima 
Boke Kotorske bili ustanovljeni posebni zdravstveni uredi. 

Vladičina politika u Boki Kotorskoj nailazila je i na protivljenje, ali i na snažnu podršku. Možda u tom smislu i 
treba shvatiti pismo koje su mu poslali građani Kotora 17/29. XI 1813. izražavajući oduševljenje što su se 
„poslije šest godina i dva mjeseca oslobodili od tiranina”, tražeći od njega da o tome odmah obavijesti 
imperatora Aleksandra I, kako bi im garantovao da će uživati „sva ona preimućstva kao i Crnogorci sa kojima 
smo se sjedinili”. 

Da bi sveruskom imperatoru reljefnije prikazao sve bitne okolnosti koje su dovele do skupštine u Dobroti, 
vladika je u posebnom pismu izložio hronologiju zbivanja koja su bila usmjerena isključivo na to da Crnogorci 
ostvare svoj vjekovni san: da izađu na more i da spoje državni život sa Bokeljima. Tom prilikom vladika je 
posebno ukazao na teške bojeve koji su Crnogorci i ovoga puta bili prinuđeni da vode u zauzimanju tvrđave 
Španjole, što su na zadivljujući način izveli crnogorski prvaci Savo Markov Petrović i Savo Plamenac. 


Kad nastupa sila 


Vladika nije želio da u spoljnopolitičkim poduhvatima dijeli vlast ni sa kim u Centralnoj komisiji. Nije ni bio 
siguran da bi se u svim ocjenama neki članovi komisije saglasili s njegovim tumačenjima i potezima. Zbog 
toga je bez dogovora s većinom članova Komisije početkom decembra 1813 (22. XI / 4. XII 1813) donio 
odluku da uputi u Glavni stan ruske vojske svog starog diplomatu serdara Sava Plamenca. Skoro istovremeno 
sa odlaskom vladičina izaslanika iz Boke Kotorske, krenuo je u Glavni stan austrijskog imperatora izaslanik 
proaustrijske struje u Boki - Petar Luković, s peticijom katoličkih žitelja austrijskom caru s molbom da ova 
provincija bude priključena Habzburškoj monarhiji. 

Dok je Plamenac dugo lutao po Beču, ne naišavši na pravi i dobronamjerni prijem kod ruskog poslanika, dotle 
je Lukovića odmah primio bečki imperator. 

Vladar crnogorski je predosjećao da se nešto opasno plete oko njegovog projekta o sjedinjavanju Crne Gore i 
Boke Kotorske, ali šta - u to nije mogao sasvim da pronikne. Ipak, crne slutnje natjerale su ga da krajem 
januara 1814. ponovo sazove crnogorsko-bokešku skupštinu. Na njoj je potvrđen akt o ujedinjenju, koji su 
odobrila 64 prisutna delegata. Po svoj prilici, po Boki Kotorskoj je vođena propagandna djelatnost protiv 
Centralne komisije i to je crnogorskog vladara natjeralo da sazove zajedničku skupštinu. Na zasijedanju je 
prihvaćen i prijedlog da se za vojnog zapovjednika trupa Centralne komisije imenuje izaslanik admirala 
Čičagova, konjički gardijski kapetan ruske carske garde, kozački pukovnik i major ruske redovne vojske - 
Nikić. 


Uloga majora Nikića 


Major Nikić, ličnost koja je izuzetno brzo stekla vladičino povjerenje, imao je posebnu obavezu da 
crnogorskom vladaru skrene pažnju na neke sumnjive diplomatske radnje ruske diplomatije, o čemu je 
mogao da bude obaviješten u samom Stabu admirala Cičagova. Ukoliko je išta pouzdano znao o vođenju 
pregovorima ruske diplomatije, Nikić je mogao vladici da saopšti da stvari ne stoje dobro na diplomatskom 
planu. Vladika je, inače, sve događaje u Evropi umio da poveže u cjelinu zbivanja, da tačno naznači ulogu i 
položaj balkanskih oslobodilačkih pokreta u sukobima interesa velikih sila koje su isključivo željele da 
dominiraju svim zbivanjima od šireg evropskog značaja. On je dobro znao da je priključenje Boke Kotorske 
Crnoj Gori događaj koji po svom značaju prevazilazi interes jedne male, nastajuće države na Balkanu, što 
međunarodno-pravnim implikacijama svojih rješenja zadire u interese svih vodećih sila u Evropi, posebno 
državi Habzburgovaca, čiji se prodor ka Istoku nije dao zamisliti bez ovladavanja, i to potpunog, svim 
prostorima nekadašnje Mletačke republike. Uostalom, i bez ičijeg povjerljivog saopštenja, vladika je mogao 
da zapazi koliko je pobjedničkoj Ruskoj carevini bilo stalo da u borbi protiv Napoleona angažuje bečke 
vladajuće krugove. 

- Aleksandar I je smatrao da se bez oslonca na potencijalnog bečkog saveznika ništa efikasno ne može 
preduzeti u konačnom slamanju Napoleonove snage. Njegova je vojna sila doživjela krah u pohodu na Rusiju, 
ali vojni potencijali Francuske nijesu bili skrhani. Već sredinom 1813. tajna diplomatija Aleksandra I započela 
je pregovore s Bečkom monarhijom oko toga da li bi bila spremna da se priključi antinapoleonovskoj koaliciji, 
pod uslovom da joj se potpuno ustupe i stave pod njezin državni suverenitet Ilirske provincije, u čiji je sastav 
ulazila i Boka Kotorska. Tada su prihvaćeni uslovi koje je ponudila bečka vlada, pa je, s tim u vezi, u 
Rajhenbahu 27. VI 1813. potpisana posebna Konvencija, kojom je to pravo zagarantovano. Bečkoj vladi se to 
činilo malo i veoma međunarodnopravno nesigurno, pa je sa vladom u Petrogradu sklopila i poseban 
sporazum (9. IX 1813) u Teplicu, čijim su rješenjima potvrđene odredbe Konvencije u Rajhenbahu. Kao što je 
poznato, sve je to kasnije sankcionisano mirovnim ugovorom u Parizu, krajem maja 1814. godine. Nije 
moguće da ruske zvanične ličnosti s kojima je vladika Petar I održavao zvaničnu korespodenciju nijesu znale 
za postojanje klauzula Konvencije u Rajhenbahu i odredbi sporazuma u Teplicu! No, u istoriji vladaju često i 
paradoksi! 


Kriza pomorstva 


I pored crnih slutnji koje su ga stalno morile zbog sumnjivog ponašanja austrijskih predstavnika koji su se sa 
znatnim vojnim snagama pripremali da uđu u Boku Kotorsku i čudnog ponašanja nekih ruskih diplomatskih 
izaslanika, s kojima je održavao redovnu diplomatsku prepisku, vladika nije mogao pronići u zakulisne 
diplomatske spletke evropskih dvorova. On je bio svjestan svoje prostorne ograničenosti i nemogućnosti da 
prati sve radnje od kojih je dalje zavisila sudbina Balkana i Evrope. A da bi na kakav-takav način što više 
vezao za sebe i svoju politiku većinu stanovništva Boke Kotorske, preduzimao je sistematske korake da održi 
najbolje odnose sa kotorskim biskupom Markom Antunom Gregurinom. Zbog toga je prisustvovao 
Tripundanskoj svečanosti u Kotorskoj katedrali. 

Za vrijeme vladavine Centralne komisije život je nametao vladičinim saradnicima da rješavaju neke socijalne 
i pravne probleme s kojima se u Crnoj Gori nijesu susretali. Bliski vladičini saradnici su u većini slučajeva 
rješavali iskrsle sporove kao da su se s njima susretali decenijama. 

Odmah po ulasku crnogorskih vojnika snaga u Boku Kotorsku počela se osjećati ekonomska oskudica. Opšta 
materijalana nestašica počela je podsticati i tešku krizu pomorstva. A naro je, uglavnom, živio od brodova, 
pa mu je izuzetno teško padalo da posmatra pomorska plovila vezana za obalu. Narod je u svojim skeptičnim 
rasuđivanjima počeo posebno da razmišlja o kombinaciji povezivanja s Austrijom, računajući da je ona jedina 
evropska sila koja bi mu omogućila razvou pomorstva i unapređenje brodarstva. Vladika je želio da se 
prilagodi novim okolnostima, pa je vješto izbjegavao kategorije iz političke retorike upotrebljavane u doba 
boravka ruske pomorske eskadre. 

Krajem decembra 1813. vladika je obavijestio austrijskog đenerala Tomašića da je na skupštini u Dobroti 
konstituisana zemaljska vlada nove državne tvorevine, koju su sačinjavale ujedinjena Crna Gora i Boka 
Kotorska, spremna da se stavi pod pokroviteljstvo tri saveznička dvora. Prema tome, nastavljao je vladika, 
austrijske trupe ne bi imale nikakve uspostavljene nove države, u kojoj, inače, „vlada mir i tišina“. 


Vladika u Kotoru 


Dok je vladičino ratovanje tokom 1806-1807. bilo krunisano brojnim blistavim pobjedama protiv najmoćnije i 
najmodernije evropske armije, njegov pokušaj da 1813-1814. ponovi takav uspjeh protiv Austrijske carevine 
nije mogao biti ostvaren. Pokazalo se čak da vladičina vojska nije bila u stanju da uspješno osvaja utvrđene 
gradove kakav je bio Kotor, s njegovom tvrđavom. Pokušaj da se komandant francuskih trupa u Kotoru, 
đeneral Gotje prinudi na predaju nije urodio rezultatom koji je očekivao vladika. Pošto su iz Kotora 
neopaženo od crnogorskih predstraža izašli oficiri i vojnici hrvatske nacionalnosti i predali se Brunaciju, 
francuski đeneral je izašao sa svojim trupama, takođe neopažen od vladičinih straža i predao se britanskim 
pomorskim snagama 2. XII 1813/4. i 1814. Tako su crnogorske snage ušle u Kotor tek sredinom januara 
1814. 

Vladika je u Kotoru postavio nevelik garnizon, a ulogu ,višeg oficira“ povjerio Vuku Radonjiću, kao i Vićencu 
Lovrenčiću, dok je za glavnog zapovjednika grada imenovao B. Zambarina. Ubrzo poslije toga i vladika se iz 
Dobrote preselio u Kotor sa svojim Glavnim stanom. 

Početak 1814. donio je zloslutne predznake. Već na početku januara vladika je bio prinuđen da upozori 
komandante austrijskih vojnih odreda koji su se kretali ka Boki Kotorskoj da zaustave pokrete, jer je u 
provinciji vaspostavljena regularna i izvorna vlast, te ne postoji nikakva potreba za angažovanjem novih 
vojnih snaga. Sredinom janura (4 / 16. 11814) vladika je uputio identičnu peticiju za tri saveznička dvora, u 
kojoj je takođe naglašavao da je u provinciji vaspostavljena zakonita na demokratski način izabrana vlast. A 
krajem mjeseca obavijestio je ruskog poslanika u Beču Štakleberga da upozna savezničke dvorove sa 
rezultatima ostvarenim poslije skupštine u Dobroti. 


Stiže Milutinović 


Dok se u Kotoru i u čitavoj Boki Kotorskoj osjećalo da se pripremaju ozbiljni događaji, austrijski đeneral 
Milutinović je iz okoline Dubrovnika krenuo ka Herceg Novom, pošto je prethodno od britanskog pomorskog 
kapetana dobio podrobna obavještenja o tome kako teku stvari u Boki Kotorskoj. Po dolasku u okolini Herceg 
Novog bio je od crnogorskog zapovjednika Đ. Vojinovića upozoren da bi svaki pokušaj da s trupama pokuša 
da uđe u Boku izazvao krvoproliće, Milutinović je zaustavio trupe u Toploj, a sam krenuo u vladičin Glavni 
stan u Kotoru. Tamo se uvjerio da je za otpor austrijskim snagama ne samo vojni zapovjendik Herceg Novog 
Đ. Vojnović, već i vladika i većina članova Centralne komisije. 

Događaji u Boki Kotorskoj tekli su brzinom koju vladika nije ni mogao naslutiti u onim trenucima kad je 
donosio odluku da s vojskom posjedne bokešku provinciju. Vjerovanto ga je to i natjeralo da krajem januara 
pripremi i održi, ponovo u Dobroti, novu skupštinu. Tada su svi vladičini pristalice vjerovali da neće biti 
napušteni od Rusije, mada se u provinciji rasplamsavala politička borba između rusofila i austrofila. Svi 
upućeniji posmatrači su mogli zapaziti da austrofili dobijaju veliku podršku sa strane. 

Na ovom drugom zasjedanju Centralne komisije donesena je odluka da se austrijski major Dabović protjera 
iz Boke Kotorske zbog toga, kako je ustanovljeno, što je vodio kampanju protiv vladike. No, major Dabović je 
i poslije ove odluke ostao i dalje u Boki Kotorskoj, iz čega se jasno vidi da Centralna komisija nije imala vlast 
da sprovede u život ovakav zaključak. Tada se javno govorilo da se vrše pripreme za ustanak protiv 
Crnogoraca. Vladika je očevidno potcjenjivao ova obavještenja. Smatrao je vjerovatno da ona proističu iz 
krugova bliskih Brunaciju i Daboviću. Možda je na vladiku uticao i major Nikić da tako otvoreno potcijeni 
opasnost koju su predstavljali Dabović i Brunaci. 

Sve je to uticalo na crnogorskog vladara da krajem januara uputi u Beč i drugog izaslanika. Ovoga puta izbor 
je pao na Ivana Spadijera. Sredinom februara vladičin izaslanik je krenuo na put, a tek sredinom marta je 
bio u Trstu. Pored pismenih dokumenata, Spadijer je trebalo i ,usmeno“ da obavijesti ruskog izaslanika 
Stakleberga o teškom položaju u koji je zapala Crna Gora i Boka Kotorska. U narodu su se sve više 
učvršćivale političke struje, od kojih je samo jedna bila za vladiku. Njezino raspoloženje najbolje je izrazio Đ. 
Vojinović u pismu ruskom ambasadoru u Beču Štaklebergu (iz februara 1814) riječima: „Žitelji ovdašnje 
provincije zajedno s Crnom Gorom riješili su se prije umrijeti, nego da padnu pod vlast bilo koje druge 
države". Ukoliko bi se, i pored toga očekivanja i desilo da potpadnu pod vlast neke druge države, osim Rusije, 
Bokelji bi bili spremni da se svi ,presele u Rusiju“. 

Dok je tako raspoloženje vladičinih pristalica šireno po Boki, dotle je đeneral Milutinović stalno prijetio 
žiteljima Boke, nagovještavajući čak i blokadu zaliva. Za to vrijeme ruski major Nikić je širio borbeni duh kod 
naroda, pripremajući se, kao glavni zapovjednik oružanih snaga Komisije, za odbranu od eventualnog ulaska 
austrijskih trupa. Bilo je očevidno da se vladika sprema za otpor oružanim sredstvima. To je postalo jasno 
kad je krajem marta uputio austrijskom đeneralu Milutinoviću poruku (7/19, III 1814) da će Boku Kotorsku 
braniti ,do potonje kapi krvi“. 

Na tu vladičinu energičnu izjavu odgovorio je Milutinović jednim memorandumom kojim je želio da ospori 
vladičin međunarodnopravni legitimitet u Boki. On je u svom pismu osporio vladičino pravo, ističući da je 
vladika od Crne Gore i Boke Kotorske stvorio navodno jednu državu samo da bi u njoj postao ,šef", 
izražavajući spremnost svoje vlade da Boku stavi pod svoj suverenitet. Milutinović nije tada želio da vladiku 
obavještava o odredbama dva međunarodna ugovora na kojima je Austrija temeljila svoje pravo na Boku. On 
je samo vladiku upozoravao da će izvršiti svaku naredbu međunarodnih ugovora koje tri savezničke sile 
proklamuju. 


Slamka među vihorove 


Dok se vladika, uz oslonac na svoja tada dva najpouzdanija saradnika, Đorđija Vojinovića i majora Nikića, 
pripremao za otpor eventualnom pokušaju austrijskih trupa da uđu u Boku, dotle je vladičin izaslanik Savo 

Plamenac doživljavao odiseju, sličnu onoj koju je preživio 1803, lutajući od Beča, do Troa i Pariza i potom 
opet do Beča. Očekujući da će ga primiti ruski imperator ili neko od njegovih najbližih saradnika, crnogorski 
serdar je od službenih lica stalno usmjeravan od jednog štaba do drugog. Cak nije bio obaviješten da je 
sveruski imperator, dok je još boravio u Parizu, početkom juna 1814. (20. X / 1. XII 1814), potpisao pismenu 
poruku za vladiku Petra I, preporučujući mu da u opštem interesu napusti gradove Boke Kotorske i dozvoli 
austrijskim trupama da uđu u njih. Vladika nije dobio imperatorovu poruku na vrijeme. Ubrzo zatim đeneral 
Milutinović je poslao poruku žiteljima Boke da se, shodno odluci monarha ruskog i austrijskog, ne zavaravaju 
iluzijama, već da dopuste ulazak austrijske vojske u svoju provinciju. 

Sredinom juna 1814. započeo je pohod austrijskih trupa u Boku Kotorsku. Ukupne snage angažovane za 
ovakvu svrhu brojale su oko 30.000 oficira i vojnika, praćene sa 40 brodova. Već 7/20. VI 1814. njihova 
prethodnica stigla je pod zidine Herceg Novog. Jedan dio austrijskih trupa kretao se morskim putem prema 
Budvi, sa ciljem da što prije posjedne Sveti Stefan i Budvu. 

Neposredno prije pohoda austrijski đeneral Milutinović je poslao Bokeljima proglas, ističući da oni navodno 
predstavljaju narod koji je ostao da „stenje pod pritiskom teške anarhije". Stoga im je strogo poručio da će 
svaki žitelj provincije koji se poslije ulaska austrijskih trupa nađe s oružjem biti smatran ,neprijateljem 
javnog mira", da će se takođe smatrati protivnikom ,velikih sjedinjenih država i postupaće se sa takvijem po 
zakonu“. 

Krajem juna vladika mu je poslao poruku, upozoravajući ga u njoj na ,rđave rezultate" koji takav postupak 
austrijske vojske može proizvesti. Da bi svojoj preporuci dao što snažniju ubjedljivost, vladika ga je 
obavijestio da, osim Crnogoraca, koji se već koncentrišu da brane svoju zemlju, njima priključuju i ,mnogi 
vjerni Bokelji“, u skladu sa političkim načelima, usvojenim na zasijedanjima u Dobroti. 


Ipak otpor 


Mimo očekivanja, austrijske trupe su naišle na otpor. Pošto se na Novskoj tvrđavi nalazio jedan neveliki 
odred, kao predstraža, nije bilo nikakvih izgleda za ozbiljniji sukob, pa se crnogorska predstraža povukla. 
Austrijske trupe se nijesu zadržavale. One su, pošto su ostavile jedan bataljon u Novome, krenule u gonjenje 
protivnika. Tako je na pravcu Herceg Novi - Kotor započeo sudar brojno neravnopravnih vojnih snaga. Taj se 
sukob nije mogao dugo voditi i pored čvrste riješenosti crnogorsko-bokeških trupa da bez krvi ne ustupaju 
svoju zemlju. Izgledi za duži otpor nijesu bili ama baš nikakvi, pošto su Austrijanci započeli operacije i iz 
pravca Sveti Stefan-Budva. 

Otpor crnogorsko-bokeških snaga na glavnom pravcu austrijskog udara bio bi vjerovatno i uporniji i snažniji 
da branioci nijesu bili prinuđeni da se izlažu ubistvenoj kartečnoj vatri austrijske artiljerije sa brodova. 
Najžešću odbranu pružile su crnogorsko-bokeške snage na samom prilazu Kotoru. Tu se jedan nevelik odred 
od 300 Crnogoraca i Bokelja odupirao čitava dva dana, ali je na kraju bio prinuđen da, pretrpjevši gubitke od 
pedesetak mrtvih, ranjenih i zarobljenih, napusti položaje. Na bojištu je ostao i serdar Đurašković. 

Pošto je vidio da je dalji otpor iluzoran, vladika je 11/23. XI 1814. prihvatio pregovore. Ugovor o prekidu 
neprijateljstva i predaji Kotora i čitave provincije potpisali su u ime Crne Gore guvernadur Vuko Radonjić i 
grof Zanović (10/22. XI 1814), dok je austrijsku stranu predstavljao kapetan Voter. 

Austrijske snage koje su iz pravca Budve trebalo da djeluju ka Kotoru nijesu bile takve sreće. Te snage, u 
jačini od 300 vojnika i oficira, čim su se iskrcale bile su zarobljene, ali su poslije potpisivanja ugovora o 
prekidu neprijateljstva bile puštene. 


Gubi se vjera 


Vladika Petar I je sve svoje glavne političko-strateške kombinacije bio podredio osnovnoj želji da Crna Gora 
ostvari osnovni cilj svoje nacionalne politike- ujedinjenje Crne Gore i Boke Kotorske. Kad mu je na skupštini 
u Dobroti u oktobru 1813. pošlo, iako s mukom, da formalno-pravno postigne dogovor koji je lako mogao da 
posluži kao pravna osnova za ujedinjenje, očekivao je da će to iz osnova promijeniti sudbinu zemlje, poslužiti 
kao osnova za izgradnju države, koja bi svoju snagu, svoj ekonomski raison de etre, svoju međunarodno- 
pravnu poziciju i svoje nacionalno-političke mogućnosti udvostručila. Kad se krajem juna 1814. uvjerio da je 
to sve dovedeno u pitanje, shvatio je da se ponovo mora vratiti pojmovima i kategorijama sa kraja XVIII 
stoljeća, kad je udarao državno-pravne temelje svojoj zemlji. Sve je odjedanput kod njega razoreno. 
Oduševljenje s kojim je sam i sa svojim narodom ušao u realizaciju plana o ujedinjenju sa Bokom, odjednom 
je počelo da ustupa mjesto očajanju. Narod Crne Gore, a dobrim dijelom i narod Boke Kotorske, počeo je da 
gubi vjeru u Rusiju, da okrivljuje vladiku za sve nedaće koje je doživio u toku prve i prvih godina druge 
decenije stoljeća u koje je bio zakoračio. 

Neposredno po zaključenju sporazuma s austrijskom komandom o predaji Kotora i Boke Kotorske austrijskim 
trupama, vladika Petar I je sa svojim Glavnim stanom napustio Kotor i krenuo za Stanjeviće (11/23. XI 
1814) U svojoj nekadašnjoj rezidenciji, u kojoj su donesene istorijske odluke, vladiku je posjetio major Nikić i 
detaljno ga obavijestio o nekim zbivanjima od značaja za dalje odnose Crne Gore s vlastima Monarhije. 
Zaprepašćeni vijestima o ponašanju austrijskih trupa, Crnogorci su počeli da iskazuju spremnost da se 
ponovo late oružja, u slučaju da se predstavnici vlasti Monarhije budu ponašali kao što su činili neposredno 
po ulasku u grad Kotor. Vladika je odmah obavijestio svoje žitelje da ,svako ima stajati s mirom“, vjerujući da 
austrijske trupe nemaju ovlašćenje da idu na tako ozbiljno pogoršanje odnosa sa Crnom Gorom. 

Događaji koji su se tako nepovoljno okončali po Crnu Goru sredinom 1814. natjerali su vladiku Petra I na 
najteže razmišljanje. Tražio je izlaz, a njega nije bilo. A što je najteže, njegov „narodni deputat”, serdar Savo 
Plamenac se nije bio povratio iz svoje misije kod ruskog imperatora. Da bi na neki način ruskoj diplomatiji 
stavio do znanja da nju okrivljuje za sudbinu Crne Gore, vladika je ubrzo po dolasku na Stanjeviće uputio 
jedno pismo ruskom poslaniku na Porti, Italinskom. U njemu je, iznoseći istorijat ruskocrnogorskih odnosa od 
samog početka novog stoljeća, bez okolišenja i veoma jasno optužio petrogradski kabinet zbog toga što je 
svojom politikom doveo Crnu Goru i njega kao vladara do ,krajnje propasti“. 


Odgovor na pismo 

Tek sredinom septembra 1814. (10/22. XII) stigao je u Crnu Goru vladičin izaslanik serdar Savo Plamenac s 
zapečaćenim pismom imperatora Aleksadnra I od 20. X/ 1. XI 1814. godine. O osnovnom saržaju toga pisma 
vladika je već bio obaviješten. 

Crnogorski gospodar se dugo borio sa samim sobom, šta da radi i kako da odgovori sveruskom imperatoru. 
Na to ga je natjerao sadržaj carevog pisma, ali i usmena obavještenja crnogorskog serdara i prvog vladičinog 
diplomate Sava Plamenca. A, zaista je i teško bilo na pravi način reagovati zbog postupka ruske diplomatije 
prema zvaničnom izaslaniku jedne suverene zemlje i jednog suverenog naroda, koga su zvanični predstavnici 
carske diplomatske kancelarije i Glavnog stana ruskog vladara držali punih sedam mjeseci bez odgovora na 
jasno i precizno postavljenja pitanja u vladičnim peticijama. 

Tek kad je prešao iz Stanjevića na Cetinje, sročio je svoje istorijsko pismo Aleksandru I (26. IX / 8. X 1814). 
Osnovna politička misao iznesena u tom dokumentu zaslužuje da se navede onako kako stoji u originalu: 
„Crnogorski narod, čuvši iz najvišeg rješenja Vašeg imperatorskog veličanstva da je susjedna nam Bokeljska 
provincija ustupljena Austriji, izgubio je svaku nadu koju je iz drevnih vremena polagao u Rusiju i okrivljuje 
mene za svoju nesreću“. Ovo je drugi put za nepunih deset godina da vladika Petar I sveruskom imperatoru 
direktno izriče sud takvog karaktera da ga vrijeme nije ni u čemu korigovalo, već ga je samo dopunilo na 
način kako to ono samo može i umije. Iz vladičinog pisma je govorilo čitavo jedno stoljeće crnogorske 
istorije. Uzalud je crnogorski vladar podsjećao sveruskog samodršca na istorijsku činjenicu da je crnogorski 
narod ,još od 1711, pod mitropolitima iz kuće Petrovića: Danilom, Savom i Vasilijem" i ,od mene samoga" 
vazda bio gotovo da svojom krvlju iskaže ,nepokolebljivu odanost" Rusiji, zbog čega je ,mnogo puta 
stradao“. Vladika je, i pak, zadržao istorijski zračak nade u moćnu imperiju, znajući da jedino od nje može i 
očekivati podršku, pa zaključuje: ,Ja i sada, usred najtežih okolnosti, ostajem u nepokolebljivoj vjernosti 
Svetom Vašem prijestolu". Nastavljajući u ovom smislu da iskazuje svoju nadu u Rusiju i njezin prijesto, 
vladika je vjerovatno sažeo i dio razgovora koji je neposredno prije toga vodio sa svojim prijateljem i 
suborcem, majorom ruske vojske Nikćem. Taj razgovor vladike Petra I i njegovih najbližih saradnika s 
Nikićem vođen je u junu 1814. godine u Stanjevićima. Tada je neočekivano pokrenuta rasprava o jednom 
istorijskom projektu koji izražava najveću tragiku Crne Gore i crnogorskog naroda, doživljenu na samom 
početku druge decenije devetnaestog stoljeća. Naime, tada su vladika i njegovi saradnici ovlastili Nikića da 
kod ruskog poslanika u Beču pokrene razgovor o preseljenju čitavog crnogorskog naroda u Rusiju. 


Plan za preseljenje 


Stariji pisci nijesu izveli odgovarajuće zaključke iz nekih vladičinih pisama o planu za potpuno preseljenje 
Crnogoraca u Rusiju. A taj prijedlog je vladika zvanično pokrenuo upravo u pismu upućenom imperatoru 
Aleksandru I još 26. IX / 8. X 1814, dok je Nikić bio ovlašćen da zvaničnim ruskim diplomatskim 
predstavnicima o tome dade pobliža obavještenja. U tom pismu vladika je zahtijevao "sa suzama u očima” u 
ime "cijeloga mog naroda molim Vaše imperatorsko Veličanstvo da nas primi u broj svojih podanika, jer mi u 
ovom položaju ni na koji način ne možemo više živjeti“. Zahtjev ovakve vrste stavio je vladiku Petra I u red 
vladara koji su došli do saznanja da dalji opstanak crnogorskom reljefu nije moguć. To je zaista najtragičnije 
saznanje do koga je došao vladar njegovog istorijskog formata. 

Major Nikić je, ispunjavajući obaveze preuzete prilikom oproštajne posjete crnogorskom vladaru, započeo 
razgovor s ruskim ambasadorom u Beču o preseljavanju crnogorskog naroda u Rusiju. Nije moguće 
rekonstruisati tok razgovora Nikić - Tatiščev, ali je suština tih pregovora izložena u Tatiščevljevom izvještaju 
imperatoru od 14/26. IX 1815. godine. 

Na osnovu podataka dobijenih od majora Nikića, Tatiščev je stavio plan za seobu Crnogoraca u Rusiju. Po 
mišljenju Tatiščeva, Crnogorci su od davnina izražavali želju da postanu podanici Ruskog carstva. Još na 
samom početku stoljeća, carska vlada je razmatrala takav prijedlog i saglasila se s njim pod uslovom da se 
seoba obavi ne odjednom već u etapama, s tim da preseljenici podnesu glavni dio troškova seobe. Pošto su 
se otada prilike bitno izmijenile, carska vlada je smatrala da novi prijedlog o preseljenju crnogorskog naroda 
treba razmotriti sa tri gledišta: 

1. seoba bi bila korisna za Rusiju, 

2. koji rejon Imperije treba uzeti u obzir za naseljavanje Crnogoraca i 

3. na koji bi način trebalo organizovati tako masovno preseljavanje. 


Argumenti Tatirščeva 


U želji da svojoj vladi predloži najdjelotvornije rješenje u vezi sa vladičinim prijedlogom o preseljenju 
crnogorskog naroda, Tatiščev je pošao od dobro poznatih istorijskih činjenica da su Crnogorci u toku čitavog 
jednog stoljeća pokazali Evropi da su spremni da se žrtvuju u ratovima na strani Rusije, što su posebno 
potvrdili kad su započeli da ratuju protiv najmoćnije armije ondašnje Evrope 1806 - 1807. Ističući ovu 
činjenicu, Tatiščev je mogao navesti mnogo podataka koji su potvrđivali opšteprihvaćeno uvjerenje da su 
Crnogorci u ratu s Napoleonovim trupama pokazali veliki uspjeh. Samom Tatiščevu promaklo je iz vida i to da 
je jedan manji broj Crnogoraca iz porodica koje su se preselile u Rusiju 1804. učestvovao u odbrani Moskve, 
vidio ,požar" drevne ruske prijestonice 1812, sa ruskim trupama uzeo učešće u mnogim velikim bitkama, 
vođenim protiv Napoleonove vojske 1813. i 1814. a neki su od njih, u sastavu ruskih jedinica, i prošetali 
širokim bulevarima Pariza 1814. 

Tatiščev je bio prvi ruski zvanični predstavnik koji je o prijedlogu za preseljenje Crnogoraca u Rusiju pokušao 
da se izjasni, ocjenjujući ga iz više aspekata. Polazeći od fakta da su Crnogorci ,stiješnjeni“ između 
Otomanske imperije i Austrijske monarhije, Tatiščev je, ističući njihovo dostojanstveno ponašanje i 
spremnost da čuvaju svoju slobodu, ipak bio prinuđen da istakne da je njihov položaj ,bijedan", što, na kraju, 
pokazuje da je njihov demografski priraštaj stagnirao za posljednjih pola stoljeća. A kad se uzme u obzir da 
su tri velike evropske sile, dodjeljujući Austriji sve bokokotorske gradove, stvorile kod Crnogoraca takvu 
mržnju i podozrenje prema velikom susjedu, iz toga se lako može izroditi nov sukob, što bi život tih 
dostojanstvenih brđana dovelo u bezizlazan položaj. To je, po nahođenju Tatiščeva, i ništa drugo, natjeralo 
crnogorskog vladara da u ime 20.000 crnogorskih porodica zatraži odobrenje za seobu u Rusiju, smatrajući 
da je to u datom istorijskom trenutku jedini spas. Tatiščev je, poslije zaista dubokog proučavanja, i 

preporučio carskoj vladi da prijedlog uzme u ozbiljno razmatranje. 
Sačuvati što se može 


Zauzevši se za prijedlog vladike Petra I i za razloge koje je svojedobno, po dolasku u Beč naveo i major Nikić, 
Tatiščev je smatrao da treba odrediti teritoriju za naseljavanje Crnogoraca, a to je prostor između Dnjepra, 
Sitohe i Buga, pored ostalog i zbog toga što je to oblast najbliža Crnoj Gori. A za pravac za dolazak 
preseljenika trebalo je, po Tatiščevljevim preporukama,odrediti pravac preko Dalmacije i južne Ugarske. 
Tatiščev je preporučio vladi da se na status crnogorskih preseljenika mogu ,primijeniti" „pravila i uredbe po 
kojima se upravlja Grebenskim Kozacima”. A što se tiče položaja crnogorskog vladara i vladike Petra I 
Petroviće Njegoša, Tatiščev je preporučio da se njegov status mora uvažavati, u prvom redu zbog 
»«teokratskih navika" samih Crnogoraca, a on je i ličnost čije se dostojanstvo mora poštovati. 

Zalažući se za prihvatanje prijedloga o preseljenju crnogorskog naroda u Rusiju, Tatiščev je smatrao da bi se 
ovim preseljenjem pribavio nov ,sjaj" skiptru imperatora Aleksandra I, jer bi se omogućilo da se jedna 
vitalna ,grana slovenskog naroda" preseli u gostoljubivu rusku zemlju, gdje bi joj se omogućio svaki 
napredak i, prije svega, siguran opstanak. 

Tatiščevljeve kombinacije su ostale nepoznate vladici Petru I. To ga je navelo da u toku čitave 1815. i dalje 
izražava nade da će ruska vlada i njezin imperator ipak uzeti u obzir njegov zahtjev. Pod sam kraj godine 
ponovo je uputio jednog svog izaslanika da insistira na tome da bi se Crnoj Gori makar dao jedan „port” i „u 
ovo more“ dodijelio. Pod sam kraj godine (18/30. XII 1815) ponovo je poslao uznemirujući apel ruskom 
vladaru, upozoravajući ga na fakat da se „u ovim kamenitim gorama" ne može dalje živjeti, već se mora „ili 
umrijeti od gladi, ili se na vječno raseliti u inoplemene države“. 

Posljednji pokušaj učinio je vladika sredinom sljedeće (1816) godine, kad se ponovo obratio pismom svom 
starom poznaniku, ratnom drugu i prijatelju majoru Nikiću, moleći ga da iskoristi svoje veze i da se raspita 
ima li osnova za nadu, „jerbo je izvjesno da ovi narod ni pod kakvim vidom ne može ovako“, „sa svih strana 
zatvoren i utiješnjen", uvjeren da živi „pod pokroviteljstvom rosijskim", ali „bez svake pomoći rosijske". 


VIII 
OD BEČKOG KONGRESA DO GRČKOG USTANKA 1815 - 1821. 


Bečki kongres je ostao upamćen i po shvatanju vodećih sila učesnica da treba spriječiti širenje nacionalno- 
revolucionarnih pokreta svuda gdje se pojave, tako da je istoriji Evrope poznat najviše po tome što je na 
njemu proglašeno načelo legitimizma kao osnovni princip međudržavne politike. Radi ostvarivanja tog 
osnovnog cilja osnovan je Sveti savez, čiji je glavni oslonac bio Aleksandar I. Sam tekst dokumenta o 
osnivanju Svetog saveza potpisan je u septembru 1815. Taj je tekst trebalo da označi nesalomljivo jedinstvo 
evropskih velikih država u svim osnovnim pitanjima politike u Evropi. Mada britanska vlada nije bila član 
Svetog saveza - podržala ga je. Politiku Svetog saveza odmah su potvrdili međunarodni ugovori što su 
sljedovali iza kongresa (u Ahenu, Trpolju, Ljubljani i Veroni). 

Zapadne države nijesu skrivale strahovanje od toga da bi Rusija mogla da iskoristi prestiž dobijen u ratu 
protiv Napoleona kako bi osigurala svoje pozicije na Istoku. Iako se o Istočnom pitanju nije raspravljalo, na 
tribinama Bečkog kongresa, osjećalo se da će ono i dalje da zaokuplja pažnju svih sila učesnica. Zbog toga 
su zapadne države bile jedinstvene u gledištima da ne dopuste da se oživljavaju bilo kakve rasprave 
sračunate na slabljenje pozicija Otomanske imperije. U tom smislu je bila zapažena Meternihova uloga. 
Njemu je odgovaralo da ne remeti svoje odnose s ruskim imperatorom, ali je, prije svega, nastojao da 
usaglašava politiku svoje vlade s pogledima britanskog turkofilskog kabineta. Naporedo s tim, stalno je 
nastojao da ubijedi otomansku vladu u iskrenost bečkog kabineta da se po svaku cijenu sačuva cjelokupnost 
turske teritorije, prije svega od pretenzija njenog ekspanzivnog sjevernog susjeda. On je stalno isticao da se 
nekadašnja francuska dominacija u Evropi ne smije zamijeniti ruskom. 


Rusija pod pritiskom 


Tako je neformalna koalicija Engleske, Francuske i Austrije, povezana zajedničkim interesima za 
uspostavljanje stabilnijih prilika na Istoku, a, prije svega, za očuvanje interesa Otomanske imperije, prinudila 
i Rusiju da izvuče pragmatične zaključke iz toga da su zapadne sile potpuno jedinstvene u sprečavanju ruske 
ekspanzije na Istok. Ruska vlada je počela da se koleba, željna da po svaku cijenu sačuva ako ništa drugo a 
ono barem dotadašnji uticaj u nekim područjima Istoka, mada je jedinstveni front zapadnih sila bio 
zastrašujući činilac. Na takvu politiku petrogradsku vladu gurala je grčka politička emigracija, a posebno 
Kapodistarija, političar koji je još u oktobru 1814. sastavio čuveni referat o Republici Jonskih ostrva. 

I vlada Bečke monarhije pokazivala je interesovanje prema strujanjima grčkih političkih grupacija, računajući 
da bi takvo aktivno političko angažovanje u stvarima Jonskih ostrva moglo da donese neke koristi. Svima je 
bilo jasno da je takvo interesovanje Beča pretenciozno u okolnostima kad je protektorat nad ovim strategijski 
važnim područjem na kraju pripao Engleskoj, dok je Rusija zastupala gledište o uspostavljanju nezavisne 
države od nekadašnje Republike. 

Još u toku održavanja Bečkog kongresa ruska vlada je uvidjela da je gotovo nemoguće da sačuva sve one 
pozicije koje je imala uoči kongresa. Ostalo joj je jedino da razmišlja o tome da sačini prijedlog jedne note 
(za sve učesnike) „o položaju hrišćanskih naroda u Turskoj", za koje je traženo pokroviteljstvo čitave Evrope. 
I pored koncesije koju je davao sadržaj note - ovaj dokumenat nije ni stavljen na raspravu u Kongresu. 
Umjesto toga, predstavnici vlade u Petrogradu bili su na Kongresu prinuđeni da prihvate preliminarne 
pregovore za prijem Turske u zajednicu evropskih naroda. Ruskoj vladi je ostalo jedino da zahtijeva 
dosljedno ispunjavanje Bukureškog mira od strane otomanske vlade. 

U takvim instorijskim okolnostima, za delegaciju Rusije na Kongresu nije bilo realno da očekuje da bi bilo 
kakvo pokretanje crnogorskog pitanja prihvatila bilo koja od učesnika mirovnog dogovora. Vladici Petru I, kad 
je realnije razmislio o toku evropskih diplomatsko-političkih kretanja, postalo je jasno da nekada relativno 
čvrsta antinapoleonovska koalicija postaje sve više labav savez, spreman samo da se zaštiti od zahtjeva 
Petrograda. Vladika je odmah procijenio da je takva koalicija odobrila austrijsku prevlast na Jadranu. U 

takvim istorijskim uslovima crnogorskom vladaru je jedino ostalo da svoj državno-strateški program sužava, 
da se jedino stara o tome da sačuva ono što se moralo i moglo sačuvati. Trebalo je održati državnu ideju, 
nastalu i čvrsto razrađenu pod sam kraj XVIII stoljeća, ojačanu posebno na području podlovćenske Crne 
Gore, Bjelopavlića i Pipera, Rovaca i Morače. Narod je to osjetio i vladici pružio, koliko je to moglo da se 
sprovede, punu podršku, ne smećući s uma ni jako izraženu želju kod čitavog vodećeg crnogorskog 
starješinskog sloja da se zadrži do tada stečeni uticaj u plemenskoj zoni Drobnjaka i Uskoka, Bratonožića, 
jednog dijela Kuča i Vasojevića. 


(Ne)prilike na granici 


Teško je bilo sprovesti u život vladičinu osnovnu političko-stratešku koncepciju da se u narodu sačuva 
tradicija o državno-pravnim radnjama i procesima koji su Crnu Goru predstavljali pred susjedima kao 
zajednicu u kojoj je snažan državnopravni duh i državna svijest. Očekujući rješenja iz Petrograda na njegovu 
molbu o preseljenju čitave Crne Gore, a pritisnut grubim ponašanjem nekih austrijskih komandanata kojima 
je bio cilj da uspostave na bivšoj crnogorsko-austrijskoj i crnogorsko-francuskoj granici što čvršći koridor, pod 
apsolutnom kontrolom austrijskih pograničnih snaga, vladika je stalno apelovao na svoje saradnike da ne 
daju povoda austrijskim vlastima da eventualno upotrebljavaju silu na granici. Cim je saznao za incident koji 
se početkom avgusta odigrao u rejonu Mirca, poslao je upozorenje starješinama Crne Gore, okupljenim na 
saboru u Majstorima, s čvrstom preporukom da nikoga ne diraju i savjetovao ,ni da grke riječi nikome ne 
rečete”. Vladici je bio potreban mir na granici prema velikom susjedu, pa je od svakog žitelja Crne Gore 
zahtijevao poštovanje reda i zakona. To je djelovalo i na austrijske vlasti. I one su pokazivale uzdržanost. 
Kad je osjetio da njegove riječi nailaze na odjek, vladika je nastavio da apeluje na svoje sunarodnike, moleći 
ih da ,nikome štete i pakosti ne činite“, jer bi, kako je to vladika tumačio - pala sva ,krivica i početka od zla 
na vas“. 

Iako su mu pristizala povoljna obavještenja o opštoj spremnosti da ga prati i podržava u nevolji koja je bila 
pala na narod, vladika je znao da siromašni svijet, pritisnut svakojakom bijedom, lako mijenja i mišljenje i 
ponašanje, a što je najgore, to je ponekad činio neočekivano i vrlo brzo. Zbog velike neizvjesnosti razvoja 
politike na sumornoj crnogorsko-austrijskoj granici, vladika je zakazao sabor na Lovćenu za 30. VII / 11. 
VIII, na koji su bili pozvani svi glavari i starješine sve Katunske i riječke nahije. Na saboru su usvojena dva 
zaključka: 1. „da želimo i hoćemo s naše strane sodržati i sohraniti svaku susjedsku mirnoću i tišinu“, „sa 
svom Bokeljskom provincijom, kako bude s njihove strane sohranjeno isto“ i 2. svakoga ,samovoljnoga 
zlođeja" ili ,bivalca“ ,kastigati najstrožijim načinom”. Riješeno je da svaki narodni starješina, koji bi narušio 
ovakva rješenja, treba da bude podvrgnut ,globi“. 


Čovjek opsjednut mržnjom 


Đeneral Milutinović koji je s pažnjom i znatiželjom očekivao rješenja sa skupštine na Lovćenu, nije bio 
zadovoljan njezinim odlukama. Kao osvjedočeni protivnik Crne Gore, nije bio slučajno izabran za prvog 
komandanta austrijske okupacione vlasti. Kao Srbin iz Hrvatske, brzo je sticao karijeru u vojnoj hijerarhiji 
Monarhije. Nije bio nesposoban oficir, a u odnosu na vladiku bio je duhovno inferioran i to osjećanje nije 
mogao da prikrije bahatim ponašanjem. U svojim političko-strateškim gledanjima trudio se da ne preduzima 
ni jedan korak koji je mogao da osigura bilo kakav napredak Crnoj Gori. Zanimljivo je da je vladici stavio do 
znanja da njegova zemlja nije mnogo zainteresovana za održavanje trgovačkog prometa s Crnom Gorom. Tu 
apsurdnu tvrdnju mogao je da izrazi samo čovjek koji je bio opsjednut mržnjom. 

Konvencija, što je tada postignuta, za koju se drži da je Milutinovićevo djelo, nazvana je: 

«Izjašnjenje crnogorskog praviteljstva i narodnijeh poglavara, u ime svoje i naroda, kako će se vladati prema 
podanicima austrijske države“. 

Tekst je imao devet članova, a njegov autor je nesumnjivo bio sam đeneral Milutinović. Ovaj zanimljivi tekst 
prvo je publikovao M. Dragović u ,Glasniku SUD", a zatim ga je preštampao V. Đorđević, a na osnovu oba 
izdanja preuzela ga je i I. Petrovićeva, dok je Vuksan dao kritički osvrt na tekst sva tri izdavača. 


Ni spokoja ni hljeba 


Pošto je temeljno razmotrila tekst Milutinovićevog "Izjašnjenja", skupština na Lovćenu je donijela jednodušan 
zaključak, da ovaj dokument predstavlja grub pokušaj miješanja u unutrašnji život jedne suverene države, o 
čemu predstavnici crnogorske zemaljske vlasti nijesu željeli da vode dijalog bilo s kim. 

O odluci skupštine na Lovćenu izvještena je Vlada u Beču, pa su iz prijestonice pristigla uputstva da se ne 
propušta nijedna prilika, da se nastave razgovori sa crnogorskim Vladikom i vladarem. 

Dok je između vladike i austrijskih đenerala vođen mali rat nerava, crnogorski zemaljski poglavar uporno je 
nastojao da kod austrijskih vvlasti stvori utisak da je Crna Gora zemlja reda i zakona. Nije bilo nimalo teško 
uočiti takvo vladičino nastojanje, pa su vlastio iz Kotora i dalje sistematski pokušavale da na geanici prema 
Crnoj Gori stvore nestabilno stanje, da kod neupućenijih posmatrača ostave utisak da je vladičina država 
zemlja bez nereda i bezakonja. Austrijske vlasti nijesu prezale ni od toga da vrbuju crnogorske mladiće iz 
pograničnih plemena za austrijsku vojsku. Crnogorski gospodar se našao na muci; kako suzbiti ove opasne 
vlasti Monarhije. Osim toga, mimo običaja ustanovljenog od davnina, vlasti Monarhije su često donosile 
jednostrane odluke o zatvaranju državne granice. Od svih vidova pritiska - to je bio najteži i 
najnepodnošljiviji. Početkom oktobra 1814. vladika je, u nadi da će mirnim sredstvima ostvariti cilj u 
pregovorima s austrijskim đeneralima, uputio serdara Sava Plamenca na razgovore sa đeneralom 
Milutinovićem.Mada vladičinom izaslaniku nije pošlo za rukom da se susretne sa austrijskim komandantom, 
odnosi su se nešto smirili poslije ove posjete. Izgledalo je naročito poslije dolaska u Kotor barona Loja i 
njegovog preuzimanja dužnosti vojnog zapoovjednika Kotora, da će stvari krenuti novim smjerom. Prilike su 
se komplikovale pošto su Auistrijanci počeli da se interesuju za položaj manastira Maine i Stanjevići. 


Stari i novi sporovi 

Spoljnopolitičke teškoće u koje je zapadala vladičina vlast udvostručene su početkom sljedeće (1815) godine, 
kad su na Cetinje prispjela obavještenja da se Turci spremaju da udare na Grahovljane, Zupljane i 
Drobnjake. Ubrzo zatim sastali su se u Ostrogu predstvnici Pješivaca i Bjelopavlića radi dogovora o tome šta 
da se radi u cilju zaštite ugroženih susjednih plemena. Predstvnici ovih plemena slali su zahtjev da ih Crna 
Gora uzme pod zaštitu, ističući da je prošlo dvadeset i pet godina od kada su prebjegli pod vladičino 
pokroviteljstvo. Vladika je odmah poslije toga poslao pismeno upozorenje Ali-Paši i Derviš-Paši Redžepagiću 
da se uzdrže od udara na brđanska plemena, čiji se žitelji samo bune protiv lokalnih zulumćara. Vladičina 
pismena upozorenja djelovala su na turske hercegovačke prvake. Njima se nije ratovalo s Vladikom. Vladičina 
briga o položaju stanovništva prema Hercegovini brzo je ustupila mjesto strahovanju od pogoršanja 
crnogorsko-turskih odnosa na granici prema skdarskom vilajetu. Na neutvđenoj graničnoj liniji počeli su da 
oživljavaju sporovi i sukobi naročito na onim područjima na kojima je dominiralo obradivo zemljište. Nevolja 
je bila u tome što u ovim krajevima za sukob nije trebalo mnogo povoda. Kavgu je vazda bilo lako izazvati. U 
tom pogledu ni jedna ni druga strana nije bila bezgrješna. A što je najteže, sukobi su se pojačavali u toku 
nekoliko sušnih godina, koje su Crnu Goru, inače bile dovele na ivicu gladi, a narod naćerale da se laća 
starog zanata - pljačkaških upada na tuđe teritorije. Pod uticajem legitimističkih načela proklamovanih na 
Bečkom kongresu, vladika Petar I je stalno preporučivao Crnogorcima da po svaku cijenu održavaju red i mir 
na granici. S posebnom pažnjom je primio vijesti o drugom ustanku u Beogradskom pašaluku, u kome su 
"opet naša ljubeznjejša braća Srblji ... iznovice podigli oružje", o čemu je vladika ponovio svoje oduševljenje 
u pismu serdaru Savu Plamencu. Ubrzo zatim poslao je i pozdravno pismo vođama ustanka i to preko 
ostroškog igumana Georgija. 


Spas u seobama 


Godina 1815. bila je zaista jedna od najtežih u vladičinoj vladavini, zapamćena po oskudici i gladi, 
nastojanjima naroda da sam traži spas u seobama u tuđe zemlje. Vladika je preživljavao teške dane, ali nije 


Krajem aprila 1815. Humci su, pod vođstvom Đorđija Radonjića, preko austrijske teritorije krenuli za Bar, a 
odatle za Carigrad i Odesu. Prethodno je vladika dobio saglasnost austrijskih vlasti da mogu slobodno 
koristiti polazak iz austrijskih luka na Jadranu. O tome je vladika blagovremeno obavijestio svoga starog 
poznanika Sergeja Laškareva, a ovaj odeskog đeneral-gubernatora - Duku De Rišeljea. Tako su se Humci 
naselili u selu Baljšoj Bujalik, u Novorosijskoj Guberniji i dobili status vojnih naseljenika, sličan onome koji su 
već uživali Trebješani, preseljeni 1804., a naseljeni u naselju "Trebjesa" čije se ime dugo zadržalo. 
Preseljavanje Humaca u Rusiju dalo je podstrek žiteljima nekih drugih starocrnogorskih plemena da ispitaju 
izglede za seobu u Ugarsku ili u daleku Rusiju. Razmišljajući o seobama osiromašenog naroda, vladika je kao 
i svaki racionalan političar, brzo zapazio da bi seobama u Srbiju postigao ono što do Miloševog ustanka prosto 
nije bilo moguće, jer je Karđorđeva Srbija stalno bila u nekim neregularnim okolnostima - rastrzana 
ratovanjima. Čim se Miloševa vlast učvrstila, u Crnoj Gori su počele da se bude nade da će Srbija postepeno 
primati "višak" žitelja iz Crne Gore i crnogorskih Brda, koji u svojoj osiromašenoj domovini nijesu mogli da 
osiguraju opstanak. Po jednom dosta pouzdanom izvoru, od 1810. pa nadalje, sve do 1817. svaka godina je 
bila "gladna". Narod zbog suše nije mogao da svojih ograničenih zemljišnih parcela prikupi sredstva za 
ishranu Iako je mogućnost seoba u Srbiju počela da pruža nove izglede za opstanak, nade u seobe u Rusiju 
nijesu isčezle. 


Uzaludno putešestvije 


U tom smislu vladika nije prekidao redovne pregovore s ruskim konzularnim predstavnikom u Dubrovniku. 
On je sa svoje strane stalno vodio brigu da vladici izađe u susret, pa ga je sredinom 1817. obavijestio da je 
ruska vlada ponesena iskrenom željom da na najbolji način pomogne crnogorskom narodu, bila donijela 
odluku da se u gubernijama Hersonskoj i Tavričevskoj osiguraju zemljišne parcele za buduće crnogorske 
preseljenike. Do Crne Gore su dopirala obavijeptenja iz crnogorske kolonije u San Petersburgu i iz 
crnogorskih naseobina u nekim ukrajinskim gubernijama o tome što očekuje preseljenike, a svako koga su 
pritiskale misli o seobi u daleku rusku zemlju vjerovao je u matuškarusku dobrotu. Sredinom 1817. krenulo 
je na put iz Boke Kotorske više od osam stotina preseljenika. Oni su se u Boki ukrcali na nekoliko brodova na 
putu za Carigrad i zatim za Odesu. Pratio ih je vladičin sinovac Stanko Stijepov Petrović. Njemu su bili 
pridodati kao pomoćnici kapetan Martin Radonjić i barjaktar Ivan Spadijer. Vladika je već bio uspostavio 
pismenu vezu s odeskim general-gubernatorom Lanžeronom i od njega je očekivao punu podršku 
preseljenicima. Slučaj je htio da ovaj konvoj s preseljenicima iy Crne Gore doživi velike nedaće na putu, da 
se zaustavi u turskoj prijestonici, đe je bio izložen novim nedaćama i, posebno, pritisku otomanskih vlasti. 
Kad su na kraju, zbog nepovoljnih vremenskih prilika i pojačanja pritisaka otomanskih vlasti, vođe puta, uz 
saglasnost ruskog predstavnika u Carigradu, donijele odluku da se svi preseljenici vrate u zavičaj, pronađeni 
su novi brodovlasnici koji su uzeli obavezu da ih prevezu do Boke Kotorske. Na povratku su preseljenike 
snašle nove nedaće, tako da su se na kotorsku rivu povratili tek poslije nekoliko mjeseci, izgubivši 24 osobe. 


Nesreća za nesrećom 


Godina 1817. mogla se nazvati godinom ekspanzije preseljenika. Tada je po vladičinim riječima bilo spremno 
još 1000 duša, uglavnom iz Cuca i Bjelica, da napuste svoje domove. A u jednom pismu svom sinovcu 
Stanku Stijepovu, vladika je isticao da je te godine 3000 preseljenika odselilo u "Skadarsku državu" đe su ih 
"na buljuke prodavali kao stoku". 

Strast da se napušta praroditeljsko ognjište nije jenjavala čitave godine. Veliki broj porodica iz Riječke i 
Lješanske Nahije, spremao se za seobu u Srbiju. U pismu svome sinovcu, vladika je apelovao na 
predstavnike ruske vlade da hitno upute u Crnu Goru jednog "činovnika" "prirodnog Rusa", kako bi pomogao 
vladici u namjeri da se učvrste red i "uredbe" u narodu. Ukoliko se takav prijedlog ne prihvati, zaključivao je 
vladika, neće biti "moguće držati se i ja ću se odreći svega, pa neka ide kud ko zna"!. Ove riječi teškog 

očajanja izražavale su stvarno stanje na kraju druge decenije stoljeća u koje je Crna Gora svojevremeno 
ulazila s velikim očekivanjem. 

Zemlju su pritiskale mnoge nedaće, a što je najteže one su uvijek udruženo pratile i narod i njegove 
starješine. Njih je teško bilo podnositi. O tome se najreljefnije izrazio glasoviti crmnički serdar Savo 
Plamenac u jednom pismu vladici Petru I iz 1817., kad kaže: 

"O, bože svemogući, je li može biti na svijetu ko nesrećniji od nas, i kako ni jedna nesreća mimo nas ne 
može proći" ?! 

A što je najteže, crnogorski odnosi sa susjedima nijesu tekli onim tokom koji je mogao narodu da garantuje 
barem siguran mir na granicama. Narodu je bio potreban mir kao hljeb, a ni jednog ni drugog nije bilo. Dok 
se prvu uslov za egzistenciju mogao na neki način osigurati umnim ponašanjem zemaljske vlasti, drugi je 
teško bilo ostvariti sredstvima kojima je vladika raspolagao. A da bi nesreća bila veća, pod kraj decenije 
počele su da se šire zarazne bolesti (kuga), koje su iz Albanije počele da ugrožavaju do ivice gladi dovedeni 
crnogorski narod. Iako su austrijske vlasti pomagale crnogorskom gospodaru u njegovoj borbi protiv širenja 
epidemije, sam vladika je, sa svojim oskudnim sredstvima i predstavnicima zemaljske vlasti, koje su mu u 
tom smislu pružale najpuniju podršku, preduzimao sve preventivne mjere da suzbije širenje epidemije. On se 
nije ustručavao od iskonske profilaktičke mjere - paljenja zaraženih naselja, ne štedeći ponekad ni bolesnike 
kojima nije bilo spasa. Narod je znao da vladičine profilaktične mjere jedino garantuju kakvu-takvu sigurnost 
od bolesti za koju nije bilo lijeka. Iz sačuvanih pisanih izvora danas se mogu uvjeriti da je stanovništvo iz 
zaraženih pograničnih rejona Crne Gore upiralo poglede ka Cetinju i vladici. Izbezumljenom narodu to je na 
neki način olakšavalo nesnošljivo stanje. 





Deset gladnih godina 


Druga decenija devetnaestog stoljeća ušla je u istoriju Crne Gore i po jednom tragičnom istorijskom 
fenomenu. Ona je zaredom, jednu za drugom, ne sedam biblijskih (gladnih) već deset stvarnih gladnih 
godina. Njih je na ovaj način najslikovitije opisao jedan od vladičinih bliskih saradnika serdar Savo Plamenac 
u pismu vladici iz 1817. godine istakavši: "O, bože svemogući je li može na svijetu biti ko nesrećniji od nas, i 
kako ni jedna nesreća nas ne može proći". 

Jedan od najtežih istorijskih paradoksa sastojao se u shvatanju naroda da je mir smatrao neredovnim 
stanjem. Toliko je bio oguglao na stalne oružane sukobe i čarke na obilježenoj i neobilježenoj graničnoj liniji 
prema dva velika susjeda. Tek što bi vladičinom Praviteljstvu pošlo za rukom da vaspostavi kakav-takav mir 
na austrijsko-crnogosrkoj granici, planule bi puške prema Spužu, Podgorici, Zabljaku, Baru ili Nikšiću. 

Na samom početku 1818. saznalo se na Cetinju da Turci vrše vojne pripreme, ali je već u februaru prispio 
glas iz Nikšića da ne postoje stvarni razlozi ni za kakvu uznemirenost. No, nije prošlo mnogo vremena kad 
dođe do turskog udara na Pipere, čiji su se žitelji branili koliko su mogli. Vladika je uložio protest kod 
Mehmed-bega Abdovića i kod Selman-age Mećikućića. Njegov protest je imao prijeteći karakter, odisao je 
samouvjerenjem, da bi se završio upozorenjem da će nastati prvava muka tek onda ako on izda zuapovijest 
za kupljenje vojske, koja bi narod uzela u zaštitu. Sličnu poruku vladika je poslao i skadarskom veziru. Ovaj 
je odmah odgovorio da su napadi izvršeni bez njegovog znanja i odobrenja. Za vrijeme napada na Pipere 
stavljen je u pripravnost jedan odred Katunjana, a malo zatim Komani su napali na Zavalu. To je dalo povod 
skadarskom veziru Mustafa-paši da ukori vladiku zbog toga što ne drži do obećanja. 


Narod uz vladiku 


Svi upućeniji posmatrači znali su da do žešćih sukoba na crnogorskoj granici prema Albaniji neće doći, bez 
obzira što su i skadarski vezir i crnogorski vladika gajili jedna prema drugom veliko nepovjerenje. Skadarski 
vezir je znao koliko je vladika spreman da brani svoju zemlju, realno je sudio o vojnim mogućnostima Crne 
Gore i, vjerovatno, nije mu moglo promaći iz vida to da se crnogorski vladar sistematski pripremao za 
odbranu, nabavljajući ratni materijal kad god mu se i gdje god mu se ukazala prilika. 

Crnogorskom vladaru je polazilo za rukom da, uz maksimalne napore, ublažava mnoge unutrašnje nedaće i 
suprotnosti u zemlji, čak i kad su upućeniji posmatrači očekivali potpuni slom njegove politike. Ličnost takve 
prirodne nadarenosti sugestivno je djelovala na svoje bliske saradnike, te su ga u svakoj nepovoljnoj prilici 
podržavali do kraja, imajući u njega veliko povjerenje. 

Njegova česta pismena obraćanja pojedinim istaknutim ruskim državnicima nijesu ostajala bez efekta na 
shvatanja vodećih ruskih državnika. Tako su početkom 1818. predstavnici ruske vlade donijeli odluku da 
uzmu u ozbiljnije razmatranje vladičine zahtjeve o zvaničnom pokroviteljstvu Rusije na Crnom Gorom i, 
drugi, o slanju zvaničnog ruskog izaslanika u Crnu Goru, da bi neposredno učestvovao u izgradnji institucija 
vlasti kod Crnogoraca. 


Stiže ruska pomoć 


Sredinom februara 1818. carska vlada je sačinila referat o Crnoj Gori za imperatora Aleskandar I. Cijeneći da 
je uloga Crne Gore u daljem očuvanju pravoslavlja na Balkanu velika, carska vlada je preporučila imperatoru 
da se iz državne kase isplate vladici zaostala potraživanja. A radilo se o prilično velikoj sumi od 18.000 
zlatnika. Donoseći odluku o ovakvoj isplati, ruski imperator je riješio da se samom vladici odredi i lična 
penzija od 300 zlatnika godišnje. Ona je dodijeljena crnogorskom vladaru kao privatnoj ličnosti, a ne kao 
narodnom vođi. Na kraju je doneseno i rješenje da će se svake desete godine iz Crne Gore primati 
odgovarajuće grupe preseljenika, o čemu je prethodno trebalo postići i dogovor s austrijskom vladom, budući 
da su se otpravljali preko njene teritorije. Rješenja carske vlade su jasno potvrđivala političko-strateški 
koncept Petrograda: da prilike na Balkanu drži ako ne pod svojom potpunom kontorlom a ono barem do 
mjere da o svim problemima balkanskih prilika, koji zadiru u tzv. višu politiku, ima svoje stanovište, što se 
nije smjelo zanemarivati. 

Koliko je carska vlada polagala pažnju na razvoj prilika u Crnoj Gori vidi se, pored ostalog, i iz toga što je 
odmah na početku 1819. donijela odluku da u Crnu Goru pošalje svog specijalnog izaslanika - Lazara 
Pavkovića, službenika Ministarstva inostranih djela, porijeklom Dalmatinaca. Razgovori Pavkovića s vladikom 

vođeni su oko nekoliko osnovnih pitanja tadašnje crnogorske politike. Vladika je stalno insistirao na tome da 
carska vlada pošalje svog zvaničnog izaslanika da pomogne Crnoj Gori u organizaciji zemaljske vlasti, s tim 
da on treba, po mogućnosti, da bude ,prirodni Rus“, koji bi vodio računa, prije svega, kako da se crnogorski 
narod zaštiti od ,susjednih vukova". Već tada se zapažalo da crnogorski gospodar nije imao potpuno 
povjerenje u ,naše ljude" koji su se nalazili u službi ruske diplomatije. To se u prvom redu odnosilo na 
Jeremiju Gagića. 

Po odlasku Pavkovića iz Crne Gore, vladika je nastavio da vrši pritisak na petrogradski kabinet da udovolji 
njegovim osnovnim zahtjevima. Zvaničnim krugovima u Petrogradu nije bilo nimalo prijatna takva upornost 
crnogorskog vladara, posebno apelovanje na to da se u Kotoru naznači novi konzul i otvori konzulat 
specijalno za Crnu Goru. Vlada je tada donijela rješenje da se razgovori o otvaranju konzulata u Kotoru 
odlože za bolja vremena. Zbog toga je državni vicekancelar i požurio da javi ruskom predstavniku u 
Carigradu da je ruski imperator riješio da ne izaziva nespokojstvo kod otomanskog kabineta, već da ima 
čvrstu želju da poštuje političko-stratešku orijentaciju sila Svetog saveza. 


Ogorčenje zbog Karađorđeve smrti 


Narod crnogorski i njegov vladar nikada nijesu gubili iz vida uvjerenje da u svojim oslobodilačkim ciljevima 
ne odvajaju svoju sudbinu od sudbine srpskog naroda u Srbiji. Zato su i s oduševljenjem dočekali prve vijesti 
o Miloševom ustanku, a neposredno za tim trudili se da sa novonastalom srpskom državom pokušaju da 
vaspostave onakve odnose kakve su svojevremeno imali s Karađorđevom državom. A kad je vladika, sa ne 
malim zakašnjenjem, saznao za Karađorđevu pogibiju i za način kako se okončao životni put vožda Prvog 
ustanka, vladika je sredinom januara 1818. u pismu svome saradniku serdaru Savu Plamencu, javio da je 
Karađorđevu pogibiju primio kao ,neiscijeljenu ranu", kao zločin „staroga Vukašina“, što je lišio života svojega 
blagodjejatelja i gospodara, koji ga je oslobodio ropstva i nevolje i na stepen blagopolučija i vlasti postavio". 
Završavajući ovo pismo, vladika nastavlja: ,ovo sa sljezama pišem“, čvrsto uvjeren da Miloševo djelo baca 
»poruganije na cijelu našu naciju". Sasvim je bilo prirodno da jedna takva ličnost, kao što je bio vladika Petar 
I, čije je duhovno i moralno biće izraslo iz bogate narodne epike, koju je i sam do izvjesne mjere obogatio, 
tradicije i istorije, o Miloševom zločinu sudi s visine strogih zakona etike, uzdignute kod Crnogoraca do 
antičkih visina. 

Misli koje je izrekao vladika Petar I o sukobu Karađorđe - Miloš, crnogorski vladar je sprovodio sam u djelo 
kao državnik, uzdržavajući se od svakog prijekog suda i postupka prema svojim političkim protivnicima ili 
suparnicima. Tako je postupao u svim političkim sudarima sa svojim glavnim suparnikom u Crnoj Gori, 
crnogorskim guvernadurom Vukom (Lukom) Radonjićem. Taj sukob je dobio vrlo opasan vid, po drugi put u 
toku vladičine vladavine, i 1817. godine, a još više poslije povratka crnogorskih preseljenika nakon 
dramatičnog pokušaja seobe u Rusiju. No, tada je sukob stišan, ali po povratku Stanka Stijepova iz Rusije - 
oživio je i dobio karakter opasnog političkog sudara, koji je potresao zemlju i crnogorski starješinski sloj 
stavio na surovu političku probu. 


Obračun s guvernadurom 


Prva otvorena negodovanja protiv crnogorskog guvernadura započela su u Crmnici, tamo gdje je djelovao 
jedan od najbliskijih vladičinih saradnika - serdar Savo Plamenac. Na njemu su učestvovali svi „serdari, 
vojvode, knezovi i sva Crmnička nahija". Osnovni motiv za saziv sabora sastojao se u tome što su crmnički 
prvaci ,razumjeli poodavno kako guvernadur Vuko Radonjić upire protiv volje i misli našega gospodara 
vladike Petra, da se još ne štedi taći u čast crnogorsku i brdsku", zbog čega su jednodušno riješili da u svojoj 
zemlji nikoga ne priznaju za gospodara ,razmo vladike“. Zbog toga je sabor ,na današnji naš sastanak 
uglavio i iz dogovora vama dajemo na pismo znati, da po danas ne hoćemo znati, ni priznati, Vuka Jokova za 
guvernadura“. 

Po okončanju sabora u Crmnici sazvana je za 10 / 22. X 1818. i opštezemaljska skupština. Prije otvaranja 
sabora guvernaduru je poslana pismena poruka da odgovori na pet obrazloženih prigovora. Guvernadur se 
«drsko branio”, ističući da nije ništa ,pisao"“ protiv vladike. Sabor nije prihvatio njegovu odbranu, pa su stoga 
,Serdari", vojvode i glavari Katunske, Riječke, Crmničke, Lješanske, Bjelopavlićke i Piperske nahije zaključili: 
„da po danas nećemo da bude među nama guvernadurom, ni da se u narod zove i potpisuje imenom 
guvernadurovijem". A u obrazloženju je, pored ostalog, navedeno još i da je svrgnuti guvernadur „pisao i na 
ime svega naroda crnogorskoga i brdskoga, a zašto takva vlast ot naroda nije data do samo gospodaru 
Mitropolitu, da on može pisat i odgovarat za vas narod". U propratnom pismu vladici, zemaljski sabor je 
obavijestio Petra I da je donesena odluka o ukidanju zvanja guvernadura Vuku Radonjiću i da je donesena 
odluka o progonstvu iz zemlje braće Lokač. 


Preporuka Stroganova 


Vladici, vjerovatno, nije bila neprijatna odluka crnogorskog sabora o oduzimanju zvanja guvernadura Vuku 
Radonjiću. No, vladika nije bio običan zemaljski starješina. I on je umio da bude i prijek, kao i ostali 
Crnogorci i njihovi zemaljski prvaci, ali je iz njegovih sudbonosnih odluka govorilo ne malo životno iskustvo, 
procijeđena pamet vjekova, odmjerenost i pogledi u budućnost. Vladika je mogao lako sankcionisati 
skupštinsku odluku o guvernaduru, ali je pomišljao i na to da bi protivnici odmah to iskoristili da kažu kako 
vladika koristi poziciju prvog čovjeka u zemlji: da se obračunava sa svojim suparnicima. On to nije želio, a 
nije bilo ni u skladu s njegovom životnom filozofijom. Uostalom, po njegovoj ocjeni Vuko Radonjić je zvanje 
guvernadura dostojanstveno nosio više od jedne decenije, a za njegovo ime bili su vezani i mnogi događaji 
od sudbonosnog značaja za narod i zemlju. 

Petru I je bilo veoma važno da je oktobarska skupština na Cetinju 1818. sankcionisala staru odluku, 
donesenu krajem XVIII stoljeća, da vođenje spoljne politike spada u isključivu nadležnost vladike kao 
zemaljskog gospodara. U datom trenutku - to je i bilo najvažnije! 

U vođenju spoljne politike vladici je pomagao samo narodni sekretar. On je, inače, obavljao i korespondenciju 
sa inostranim vladama i dvorovima, a u njegovu nadležnost je spadalo i izdavanje pasoša crnogorskim 

žiteljima. Do 1819. u zaglavlju crnogorskih pasoša ispisivana je formula ,U ime Njegovog Imperatorskog 
Veličanstva Cara Vserosijskog". Te godine je takva administrativna formula pobudila ruskog poslanika na Porti 
Stroganova da skrene pažnju vladici da ne izdaje pasoše sa takvom odrednicom. Taj je zahtjev teško pogodio 


odmah obaviještene austrijske vlasti. 
Meternihova procjena 


Niko kao vladika Petar I nije na početku samog XIX stoljeća osjećao veliki rizik kojemu mogu biti izložene 
pojedine južnoslovenske zemlje od opasnih političko-strateških razmišanja nekih vodećih državnika 
Momahrije. U Beču su oni išli toliko daleko u svojim strateško-političkim kombinacijama tako da su u 
razmatranju najcjelishodnijih varijanti za stabilizaciju stanja na južnim granicama Monarhije ispitivali i 
mogućnost za pokoravanje Crne Gore. Razmišljajući o specifičnom položaju Crne Gore, Meternih je isticao da 
ta zemlja ,iako pripada Otomanskom Carstvu... blagodareći svome geografskom položaju, pokidala je dosad 
sve veze pokornosti, koje su je vezivale za Tursku, te se zato Crnogorci mogu smatrati kao narod koji se 
nalazi u buni protiv svoga zakonitoga gospodara". A jedini način da se na Crnogorce utiče, kako je Meternih 
austrijski državnik je, rezonujući o varijanti upotrebe sile protiv Crne Gore, odmah uočio i mogućnost da bi to 
Monarhiju uvelo u jedan bezizgledni rat, čiji se kraj nije dao sagledati. Vladika nije mogao znati za ovakva 
Meternihova rezonovanja, ali je, kao čovjek nadaren izuzetnom intuicijom, osjećao da njegova zemlja u 
Monarhiji ima potencijalno zakletog protivnika. 

Crna Gora i crnogorski narod su imali ljutih protivnika kroz svoju dugu i burnu istoriju, sa mnogima od njih 
ukrštali mačeve na ratištima oko Crne Gore, utanačivali mirovne ugovore i vaspostavljali dugogodišnje mirne 
odnose. S Turcima i njihovom Imperijom sve su to činili, kako su znali i koliko su mogli, ali se njihove dvije 
životne i političko-strateške koncepcije nikad nijesu mogle usaglasiti do mjere da potpuno isključuju oružanu 
ruku kao krajnje sredstvo pomire. Vladika je poštovao zadate obaveze, cijenio je i spremnost otomanskih 
suparnika da drže riječ, ali Turcima i vladi na Bosforu nikad nije vjerovao, s njima je bio spreman da vodi rat 
bez prekida. Već krajem maja 1820. uočavaju se neki zlokobni vjesnici novih tursko-crnogorskih ratnih 
sukoba. Neposredan povod za nova strahovanja bile su vijesti da se Turci spremaju za udar na Grahovo i na 
neka brdska plemena. Cim je to saznao, vladika je izaslao nekoliko glavara i „poslanika u Trešnjevo", da 
odatle prate dalji razvoj prilika, da se otuda lakše dogovoraju s Grahovljanima, Rudinjanima i Banjanima o 
poslovima „od koristi i od poštenja svega našega naroda". Vladika je budno pratio pripreme koje su pod 
njegovom sigurnom kontrolom vodili prvaci Morače, Rovaca, Kuča, Bratonožića i ostalih Brđana, ,da svoju 
braću hristijane privode u jedinstvo“ i da budu pripravni da ih ,Turci ne prevare“. 


Bitka na Morači 


Nije dugo trajalo dok je saznao da bosanski vezir prikuplja trupe i da s njima „hoće u Kolašin", da tamošnje 
žitelje „privede u poslušanije“. Petar I je o tome odmah obavijestio kotorskog okružnog poglavara, moleći ga 
da o svemu obavijesti đenerala Tomašića u Zadru. Ubrzo mu je prispjelo i novo obavještenje o tome da 
turska vojska kreće na Moraču. Ne časeći ni časa, poslao je hitnu poruku Brđanima da se što prije pripreme 
za odbranu i „ako vide muku da klikuju“. Ubrzo zatim dobijen je i nov glas da je otomanska vojska došla do 
Tušine, pa je vladika razaslao poruke po svim plemenima Crne Gore, moleći ih da što prije šalju vojsku „u 
Brda i ako bude do potrebe da pomažu svojoj braći“. Sredinom septembra (31. VIII /12. IX) uputio je 
poslanicu Ceklićima, koja je, po svom sadržaju, predstavljala pravi ratni poklič da se hita ka Morači, kuda su 
već upravljala svoje odrede sva ostala plemena Crne Gore i Brda. 

Da bi izbjegao krvoproliće, u čiju je izvjesnost malo ko sumnjao, vladika je posljednji put upozorio bosanskog 
vezira da je sukob najgora varijanta za rješavanje eventualnih sporova. Vezir mu je odmah odgovorio da ima 
„zapovijedi od svojega cara da ćera zle ljude, koji dobrijem mira ne daju, i da čini sud i pravdu“. Zbog toga 
je, navodio je dalje vezir, i poslao ,na tri strane svoje vojske po Hercegovini, da sijeku zlodjeje i da mu 
njihove glave pošalju“. Bilo je sasvim sigurno da će se spor između Crne Gore i bosanskog vezira rješavati na 
bojnom bolju - drugog izlaza nije bilo. 


David protiv Golijata 


Otomanske trupe su počele napad 17/29. IX 1820, a glavni zapovjednik (delibaša) imao je na raspolaganju 
12.000 oficira i vojnika. Odmah poslije održanog ratnog savjetovanja u Drobnjacima, kapetan grada 
Onogošta Mušović potajno je poslao glasonošu Crnogorcima i saopštio im pravac udara turskih trupa i 
raspored snaga u pohodu. Sami Morači su se posebno pripremali za otpor, a oni su od ranije dobijali 
obavještenja od svojih preseljenika iz Srbije o sastavu i rasporedu turskih trupa. 

Turska vojska je bez ikakvih teškoća ušla u Gornju Moraču 17/29. IX 1820, popalila je i produžila ka Donjoj 
Morači. Tu su je dočekali Moračani, Rovčani i dijelovi prikupljenih odreda iz Pipera, branioci ne bi mogli suzbiti 
nadiranje turske vojske da im u kritičnom trenutku nije pritekao u pomoć odred Bjelopavlića i Pješivaca do 
1.000 ljudi. Ovaj iznenadni udar na zaštitne dijelove turskih trupa riješio je bitku. Crnogorci su prinudili 
otomanske jedinice da se povlače u neredu. Po prvim izvještajima poginulo je 332 turska vojnika i oficira, 
osim onih koji su se podavili u Morači. U izvještaju ostroškog arhimandrita Josifa Pavićevića naglašeno je: 
„Od malene naše vojske, a više sile turske, toliko nije bilo pogibije, nako u prva vremena". Crnogorcima je 
pao u ruke znatan ratni plijen - ,hiljade pušakah dugačkijeh u turski oko nije došlo“. Pored toga, Crnogorci su 
zaplijenili „hiljadu kubura i 300 jahaćih konja”. 

U bici na Morači poginulo je 30 Moračana, među njima i jedan ostroški kaluđer, a na bojištu je ostao i 
pješivački serdar Mrkoje Mijušković. 

Boj na Morači je na triumfalan način obilježio vladičinu politiku vođenu prema Bosanskom i Skadarskom 
vilajetu. Poslije bitke su brdska plemena Pivljani, Drobnjaci, Uskoci, Šaranci, Rudinjani, Banjani, dio Kuča i 
Vasojevića i dalje bili prinuđeni da održavaju veze s otomanskim vlastima, da na neki način regulišu sa njima 
svoje poreske i druge agrarne obaveze. Rovčani i Moračani su se definitivno oslobodili, čak su se sa tim 
faktom saglašavale i otomanske vlasti i u Skadru, i u Sarajevu i Mostaru. Takav status Moračani i Rovčani su 

zadržali sve do konačnog oslobođenja Crne Gore. Boj na Morači je predstavljao ,posljednji“ veliki okršaj 
Crnogoraca sa Turcima u doba Petra I. Ovom bitkom je snažno narastao nešto poljuljani moral kod 
crnogorskog naroda, a vladičin ugled narastao do neslućenih visina. 

Bosanski vezir je teško primio poraz na Morači, pa je preduzimao razne mjere za odmazdu. Surovi uslovi po 
zimskom vremenu su privremeno otklanjali svaku mogućnost novog sukoba. Za to vrijeme kod naroda je 
narastala spremnost za odbranu. Narod je bio riješen da ponovi podvig iz septembarskog okršaja sa Turcima, 
kad je na Moraču napadalo „trista na jednoga“. Ipak, radi svake sigurnosti, Moračani su tražili od vladike da 
uputi u Moraču Stanka Stijepova sa 3.000 Crnogoraca. Razumije se, prilike su krenule takvim tokom da ni 
skadarski ne bosanski veziri nijesu bili u stanju da bilo što energičnije preduzmu protiv Crne Gore. 


Bolje išta nego ništa 


Sve nedaće koje je Crna Gora doživljavala u toku druge decenije HRH stoljeća udvostručavala je, po 
vladičinom sudu, pasivizacija ruske politike. Crnogorski gospodar ju je teško opravdavao, ali je znao da je i 
slaba podrška Petrograda bolja nego da se ostane bez ikakve. A upravo tada je vladika pokušavao da na neki 
način reguliše svoje odnose s Austrijom oko teritorijalnih sporova na granicama. On nije mogao znati sve 
pojedinosti Meternihovih političko-strateških koncepcija, ali je osjećao da u austrijskom državniku Crna Gora 
ima velikog protivnika. Vjerovatno je i vladičin sukob sa Simeonom Orlovićem bio izazvan razilaženjima u 
pogledima na to kako dalje izgrađivati odnose s velikim susjedom. Sam Orlović je obavještavao vladu u Beču 
o svakom značajnijem potezu vladičine politike. Tako je krajem 1819. javio Beču da je crnogorski vladar 
uputio u Petrograd svog povjerljivog izaslanika. Vladičin izaslanik je, u stvari, odnio pismo za đenerala 
Miloradovića, datirao 28. VII / 9. VIII 1819. Ono je bilo svojevrsni vapaj da se riješi ,sudbina" Crne Gore, 
ukoliko petrogradska vlada ne želi da se pomiri sa činjenicom da se sav crnogorski narod raseli. Istina, 
Miloradović je vladičino pismo odmah dostavio imperatoru, a ovaj ga bez zadržavanja proslijedio državnom 
vicekancelaru Neseljrodeu, stavljajući mu do znanja da ne postoje gotovo nikakve mogućnosti da se 
crnogorsko pitanje stavi na dnevni red pripremljenog kongresa u Ljubljani. 

Dok su evropske sile tražile način za rješavanje raznih pitanja koja su uznemiravala diplomatiju, prilike na 
Istoku su se stalno pogoršavale. Boj na Morači 1820. bio je jedan od događaja koji je dao još jednu potvrdu 
da se prilike u Turskoj stalno komplikuju. Ubrzo poslije ovog okršaja Evropom su počele da se prenose vijesti 
o pripremama opšteg ustanka u Grčkoj. Sam Ipsilanti, jedan od vođa ustanka, pokušavao je da za svoj 
pokret pridobije srpskog kneza Miloša. 


Grčki ustanak 


Vladika Petar I je s pažnjom pratio sve šta se zbiva u Grčkoj. On je tražio od kotorskog okružnog poglavara 
da ga obavijesti u toku stvari na Istoku. Brzo se pokazalo da su glasovi koji su se tada pronosili Balkanom o 
pripremama nereda u staroj Jeladi bili opravdani. Kad je početkom marta (22. II / 6. III 1821) vođa Eterije, 
Aleksandar Ipsilanti, inače đeneral u ruskoj službi, optutovao iz Kišinjeva za Jaši i odatle uputio poziv svim 
Grcima „u boj, za vjeru i otačastvo", svakome je bilo jasno da je Balkan pred događajem koji će iz osnova 
izmijeniti dalji tok stvari na poluostrvu. Kako se u nekim izvorima navodi, Ipsilanti je imao namjeru da u 
dunavskim knjaževinama obrazuje specijalni oružani odred i da se s njim prebaci preko Dunava, a zatim u 
sadejstvu s Bugarima i Srbima da dođe do Grčke, gdje su ga željno očekivali grčki ustanici. 

U aprilu 1821. ustanak je obuhvatio sav Peloponez, gdje je Eterija, inače, i imala najveći uticaj. Prve vijesti o 
ustaničkim akcijama u Grčkoj izazvale su veliku uznemirenost po balkanskim zemljama i u Turskoj. 
Otomanski sultan Mahmut II pozvao je sve muslimane u sveti rat protiv nevjernika, pa je u otomanskoj 
prijestonici započeo pravi pogrom Grka, a obješen je i osamdesetogodišnji patrijarh Grigorijus. 

Ustanici su brzo ostvarili zapažene vojne uspjehe. Ustanak se širio kao plamen, zahvatio većinu gradova, a 
ustanici su čak upali i u Atinu. 

Grčki ustanak je tako snažno uzbudio evropsku javnost da se mirne duše može reći da to u takvoj mjeri do 
tada nije postigao nijedan drugi politički događaj na Balkanu. Mnoge evropske državnike počela je da hvata 
prava panika. U tom pogledu najviše se isticao Meternih. U svojim dnevničkim zabilješkama pretskazivao je 
zlu sudbinu ,grčkoj revoluciji“. Cilj mu je bio da podstakne druge članice za još snažnije povezivanje sila 
Svetog saveza. I druge članice Saveza slično su ocjenjivale Grčki ustanak. U tom pogledu nije se izdvajao ni 
Aleksandar I. On je čak na Kongresu u Ljubljani insistirao da se daju garancije svim silama Saveza da se 
neće odstupati od proklamovane politike, čak je oduzeo Ipsilantiju ruski đeneralski čin i zahtjevao da se 
potvrdi naklonost sila prema otomanskom sultanu. 

U jugoslovenskim zemljama grčki ustanak nije imao odjek koji je dobio u javnosti evropskih zemalja. Istina, 
neki građani iz Boke Kotorske učestvovali su u ustaničkim akcijama. Među njima je bilo i nekoliko Novljana. 
Mada organi centralne zemaljske vlasti još od početka dvadesetih godina nijesu djelovali onako kako su to 
činili na početku stoljeća, u narodu se čuvala tradicija o njihovoj ulozi i značaju. Iako Crna Gora tada nije bila 
izložena spoljnim pritiscima kao nekad, prolazila je kroz razna iskušenja. Početkom avgusta 1822. vladika je 
u pismu srpskom vojvodi Jovanu Mićiću istakao svu dramu Crne Gore, izražavajući čak i sumnju da od gladi 
može lako da se ugrozi i narodna egzistencija. Narod je tražio spas od gladi, pa je često bio spreman da ide 
glavom bez obzira. Oskudica je bila sveopšta, čak ni u Narodnoj kancelariji nijesu mogli naći novac za 
nabavku ni minimalne količine hartije za prepisku. Vladika se trudio da se u tako kritičnim uslovima u narodu 
ne ugase prisjećanja na državnu tradiciju sa prekretnice dva stoljeća, kad su udarani državno-pravni temelji 
crnogorskoj državi i kad su izglasavani njezini pisani zakoni. 


POKUŠAJI DA SE U ZEMLJI SAČUVA TRADICIJA O DJELATNOSTI DRŽAVNIH INSTITUCIJA S KRAJA XVIII I 
POCETKA XIX STOLJECA 


Nije se još bila stišala uznemirenost izazvana Grčkim ustankom, a već pod sam kraj 1822. odigrao se na 
evropskoj diplomatsko-političkoj pozornici događaj koji je na sebe obratio pažnju diplomatskih i političkih 
krugova. To je bio Kongres u Veroni, održan sredinom decembra. Na njemu su se okupljeni evropski političari 
i diplomati, pobornici načela legitimizma, dogovarali o načinu kako da iznađu rješenja da sačuvaju 

konzervativnu Evropu od daljih nacionalno-revolucionarnih potresa. Kongres je osudio pobunu kao metod 
političke borbe, ma gdje se ona pojavila i ma čim bila inspirisana. Proklamovanjem takvog načela stavljeno je 
svakome do znanja da se sile učesnice zauzimaju i za očuvanje nepromjenjivosti prilika na Istoku. 

Kongres je ovlastio Bečku monarhiju da uguši revoluciju u Napulju, a prihvaćena je i preporuka o intervenciji 
u Spaniji, te je, shodno takvoj odluci, francuska vojska porazila špansku revoluciju. 

Svi učesnici kongresa su se saglasili da se predstavniku Grčke ne dopusti da doputuje na kongres. 


Starost puna briga 


Crnogorski vladar nije mogao znati sve detalje neophodne da bi pronikao u suštinu tako važnog političkog 
dogovora. On je, istina, mogao naslućivati samo neke motive koji su konzervativnu Evropu okupili na hitan 
dogovor. Vladičino pismo je bilo datirano 1822. U njemu je crnogorski poglavar isticao činjenicu da “narod 
crnogorski nije nikad poštedio svoju krv da bi poslužio hrišćanskim državama kad su ratovale s Turcima“. U 
tom pogledu on je posebno ukazao na istorijsku saradnju Crne Gore s Rusijom i Mletačkom republikom, kad 
god su ove dvije države stupale u ratne sukobe s Otomanskom carevinom. Zbog takve politike crnogorski 
narod je mnogo puta kroz istoriju trpio velike žrtve, ljudske i materijalne, posebno u doba kad se na čelu 
Skadarskog pašaluka nalazio poznati Portin odmetnik Mahmut-paša Bušatlija. Pošto su se energično oduprli 
tome nasilniku, Crnogorci su se tada sjedinili sa svojom braćom, “Bjelopavlićima, Piperima, Pješivcima, 
Rovčanima i Moračanima“ i od “turskog se iga oslobodili". Zbog toga je vladika zahtijevao od Kongresa “da 
donese odluku koja bi obavezivala jednu od učesnica da primi ovaj bijedni narod pod svoje pokroviteljstvo, 
da bi i u ovim gorama, s urednim praviteljstvom, vozasjalo evropsko prosvještenije i milost evropskih 
gospodara“. Na osnovu dosad poznatih izvora, Kongres u Veroni nije uzeo u razmatranje peticiju crnogorskog 
vladara. On je, inače, znao da i ruski predstavnik učestvuje u radu Kongresa, ali, iz nekih razloga, nije želio 
da ga izlaže riziku da parcijalno podrži crnogorski zahtjev. 

Početkom tridesetih godina stupa na političku pozornicu Crne Gore ličnost koja će kasnije sve više i više da 
neposredno učestvuje u političkom životu ove zemlje. To je unterlajtnant u ruskoj službi, sestrić poznatog 
ruskog đenerala Podgoričanina - Ivan Ivanović Vukotić. Od svoga ujaka naslijedio je relativno veliko imanje u 
selu Parhamovki (sa 1.000 duša), Bogoduhovskog sreza, Harkovske gubernije. Mada je imanje bilo 
opterećeno znatnom hipotekom, njegova tržišna cijena dosezala je tada vrijednost od pola miliona rubalja. 





Vukotićev memorandum 


Gubeći životnu snagu, a opterećen stalno mislima kako da uredi svoju zemlju tako da sačuva makar i onoliki 
stepen državne organizacije koji je bio uređen na početku prve decenije XIX stoljeća, vladika je procijenio da 
bi dolazak Ivana Vukotića u Crnu Goru i njegovo neposredno angažovanje u organima zemaljske vlasti bilo 
spasonosno za narod crnogorski. Stoga mu je na samom početku 1823. takvu misao i neposredno saopštio: 
da ga sa velikim nestrpljenjem očekuje na “ove strane“. Obavještavajući Ivana Vukotića o tome, vladika je 
istovremeno, iako s dosta velikim zakašnjenjem, zahvalio ruskom imperatoru na dodijeljenoj državnoj 
penziji, iskoristivši priliku da ponovo zamoli ruskog vladara da se zauzme za materijalno-finansijsku i 
političku podršku crnogorskim državotvoračkim naporima i planovima. Vladičinu molbu Aleksandar I je 
dostavio na uvid i mišljenje ministru inostranih poslova. Nekako u isto vrijeme i Ivan Ivanović Vukotić je 
sastavio svoj istorijski memorandum o Crnoj Gori, naslovljen: "O Sadašnjem položaju mitropolita Petra I 
Petrovića i crnogorskom i brdskom narodu kojim on upravlja“. 

Vukotićev memorandum ne predstavlja samo zanimljiv istorijski izvor ne samo za proučavanje istorijskog 
portreta jedne izuzetne ličnosti crnogorske istorije, već takođe daje mogućnost da se bolje rasvijetle neki 
dosta zatamnjeni uglovi gledanja na rusku istočnu politiku. 

U uvodnom dijelu Vukotićevog memoranduma se konstatuje to kako je crnogorski vladar zapao u duboku 
starost, ali da je, i pored toga, siguran pastir “i crkve i naroda", opsjednut “neizmjernom odanošću Rusiji i 
njezinom imperatorskom domu“. Zbog opasnosti da poslije smrti ovog “starca” u zemlji ne zavlada ponovo 
anarhija, što bi susjedna Monarhija, vjerovatno, iskoristila da ovaj narod “istrgne“ ispod uticaja Rusije, u 
Crnoj Gori treba preduzeti blagovremene mjere kako bi se u njoj uvela “građanska vlast“, “uveo novi 
poredak“, s tim da se tako značajan i delikatan političko-istorijski proces ne povjeri strancima već ličnostima 
domaćeg porijekla. Bilo je očevidno da Vukotić preporučuje sebe za takvog budućeg misionara. 

Vladika je i sam insistirao na tome da se zemaljska vlast izgrađuje postepeno i oprezno, kako bi narod imao 
mogućnost da u praksi vidi i osjeti sve prednosti novih političkih institucija, socijalnih ustanova i sudskih 
organa. Vukotić je u memorandumu iznio gledište da je ovakvo vladičino rezonovanje potpuno na mjestu. Što 
se prosvjetnih organa tiče, bez kojih zemlja ne može računati na dalji napredak, Vukotić je isticao da bi za 
prvo vrijeme bila dovoljna samo jedna škola pri Cetinjskom manastiru, u kojoj bi se “slaveno-srpska mladež" 
obučavala u pismenosti i sticala osnovna znanja iz matematike. Kako u ovom memorandumu, tako se i u 
nekim drugim važnijim dokumentima poteklim iz njegovog pera jasno uočava da sam Vukotić nije imao 
prečišćene pojmove o procesima koji su konstituisali crnogorsko narodno biće. 


Skepsa u Rusiji 


On je smatrao da se budućnost Crne Gore ne da zamisliti ukoliko joj se ne osigura izlazak na more. To bi - 
kako je i rezonovao - podigao privredni život na viši stupanj, unaprijedili stočarstvo i poljoprivreda do mjere 
kojom bi se osigurala ishrana stanovništva i umnožili izgledi za otvaranje stručnih škola u zemlji. 

Vukotić je predlagao i otvaranje vojnih škola, u kojima bi Crnogorci dobijali najelementarnija znanja iz 
strojeve obuke i ratne vještine. Smatrao je da zemlja treba da ima stajaću vojsku, čija bi dužnost za prvo 
vrijeme bila da osigurava državnu granicu. Ona bi imala i svoje leteće odrede i jedan manji dio artiljerijskih 
jedinica. 

Smatrajući da ovakav plan iziskuje relativno obimnija finansijska sredstva, Vukotić je predložio carskoj vladi 
da odobri Crnoj Gori manji državni zajam, koji u prvoj tranši ne bi iznosio više od 10.000 dukata, s tim da se 
svake pete godine obnavlja, s dodatnom sumom od 5.000 dukata. Takva bi sredstva, po ocjeni Vukotića, 
ubrzo dala plodotvorne rezultate, te bi Crna Gora, to je sasvim sigurno, počela da na sebe skreće pažnju 

ostalog slovenskog življa na Balkanu. 

Krajem marta 1823. knjaz A. N. Galicin obavijestio je imperatora o sadržaju Vukotićevog memoranduma. 
Ruski imperator se tada nalazio u Carskom Selu i uzeo je odmah da proučava Vukotićeve preporuke. Po 
uobičajenoj praksi, koja se primjenjivala u Carskoj kancelariji, ruski vladar nije želio ništa da preduzme dok 
ne sasluša mišljenje carskog Ministarstva inostranih djela. A ono je tada smatralo da odnosi među evropskim 
saveznicima ne dopuštaju ruskoj vladi otvorenije angažovanje u poslovima Crne Gore, pogotovo na način 
kako je to predlagao Vukotić. Vlada to nije saopštila Vukotiću, pa je on vladičinom izaslaniku Spadijeru 
saopštio suprotno (kao da ga je vlada uzela u obzir). Po Spadijeru je Vukotić poslao vladici i kopiju svog 
memoranduma. 

Ivan Vukotić je uputio i jednu posebnu poruku crnogorskom vladaru. U njoj je naglasio i mogućnost da se u 
Rusiji nađe još ličnosti spremnih da angažuju svoj kapital “za polzu otačastva“. U ovoj poruci Vukotić je 
predložio crnogorskom gospodaru da se odmah obrazuje senat kao vrhovna administrativna institucija 
zemaljske vlasti, a da ona bude pod vladičinim neposrednim predsjedništvom. Senat je, kao prvo, trebalo 
odmah da pristupi osnivanju “kompanije“ regularne vojske, svrstane po bataljonima, s tim da bataljoni ne 
broje više od 1.000 vojnika. Bataljonima je trebalo da komanduju “pukovnici” i oni bi se starali za “poredak, 
mir i tišinu“ zemaljsku. Zemaljski poredak je trebalo da bude tako uređen i osiguran da “bez suda i senata ne 
može biti lišen ni jedan čovjek života, česti i imušestva". A kad se u zemlji ostvari jednakost pred zakonom - 
nastavljao je dalje Vukotič - tj. da svaki Crnogorac bude jednako “zakonu podložan“, podigao bi se i ugled 
zemlje, što bi podstaklo njezine prijatelje iz drugih zemalja da svojim kapitalima dalje podstiču njezin razvoj. 
Čim bi Crna Gora učvrstila svoju oružanu silu, mogla bi da zauzme luku Bar, da oslobodi Zetu, a za takvu 
svrhu ne bi trebalo više od 20.000 dukata. Vukotić je tada izražavao spremnost da toliku novčanu sumu 
angažuje od svog naslijeđenog bogatstva. 


Vladičine poslanice 


Ne zna se da li je vladika na vrijeme dobio ove Vukotićeve hartije. Na to upućuje jedno vladičino pismo iz 
početka jula 1824, u kome je istakao da je crnogorsko siromaštvo umnogostručeno. Tome su doprinijele - 
kako je vladika naglašavao - mnoge uzastopne nerodne i gladne godine, posebno 1823. i 1824, kada su neka 
područja zemlje, kao što je bio slučaj u Zeti, opustošili i skakavci, što je natjeralo jedan dio naroda da bježi 
“po turskoj zemlji i rizikuje svoj život“. 

Primicala se sredina treće decenije XIX stoljeća, a vladičine brige su se umnogostručavale. Osjećajući da se 
njegov život primiče kraju, vladika je pokušavao da svojim nasljednicima ostavi ako ništa drugo a ono 
razbistrene pojmove oko toga kako dalje upravljati narodnom sudbinom i kako odrediti glavni smjer za dalje 
kretanje na putu za učvršćivanje stečenih tekovina u organizovanju zemaljske vlasti. Stari crnogorski 
gospodar je držao da su najveće tekovine ostvarene u sferi narasle narodne svijesti. Nju je trebalo sačuvati i 
na nju se osloniti. Razmišljajući o tome, stalno je upirao pogled ka Petrogradu, ubijeđen da samo iz Rusije 
može dobiti moralnu, političku i materijalnu podršku za ostvarenje tog velikog cilja. Bez takve podrške nije se 
moglo ničemu nadati. 

Jedno od najefikasnijih sredstava vladičine komunikacije s ljudima i s narodom bile su njegove poslanice. 
One nijesu sve istoga značaja po svom sadržaju i suštini, ali većinu od njih čine tekstovi nenadmašne 
literarne vrijednosti. U narodu je ostala zapamćena poslanica “gospodi glavarima, starješinama i svijema 
Katunjanima“" od 22. V 1822, u kojoj ih stari gospodar prekorijeva zbog “domaće” rati među “plemenima”, 
čime su samo, po njihovom sudu, još jedanput, potvrditi da su “sami samo i svojoj djeci najviši krvnici i 
neprijatelji duševni i tjelesni i da svi... neprijatelji od svijeta ne bi mogli toliko zla ni toliko štete i sramote 
vama učiniti koliko vi sami sebi činite... Vi činite ono što znate, no ne znate što činite“. Nekoliko pisama i 
peticija ruskim državnicima i ruskim vladarima takođe se mogu svrstati u red poslanica. Jedna od 
najznačajnijih među njima je svakako ona upućena početkom jula 1824. godine knjazu Galicinu. Ona je 
takvog istorijskog sadržaja da bi svako parafrazirenje umanjilo njenu jezičku, literarnu, političko-filozofsku, 
političko-stratešku i nacionalno-političku suštinu. Zato ćemo ukazati samo na neke njene istorijske dimenzije, 
koje su od značaja za proučavanje pedeset godina vladičinog djelovanja na crnogorskoj političkoj sceni. 


Kraj zlatnog doba 


Ono što ima izuzetnu istorijsku važnost za proučavanje epohe u kojoj je suvereno vladao ili pokušavao da 
suvereno vlada, predstavlja to što je vladika u poslanici Galicinu istakao istorijski fakat da je “glavnom 
svojom dužnošću smatrao prekraćenje samovoljnih međusobnih svađa i krvoprolića, kako bi narodu 
obezbijedio mir, saglasnost i hrišćansko uvjerenje". Takav poduhvat, u narodu koji od iskona ili je bio navikao 
da bude bilo čijim podanikom, iziskivao je velika moralna, politička i duhovna naprezanja i znatne materijalne 
žrtve. Pokazalo se - nastavlja vladika - da je za zavođenje “čvrste vlasti” i “obuzdavanje samovolje“ trebalo, 
pored ostalog, i mnogo novca, a Crna Gora njim nije raspolagala. Da bi došao do kakvih-takvih finansijskih 
sredstava, vladika je bio prinuđen da proda iz svoje riznice čitav niz dragocjenosti, kako bi tako sabrana 
sredstva upotrijebio za uspostavljanje “početnih organa vlasti“ - “Tako sam i uspostavio Kuluk” “od pedeset 
ljudi“. Taj prvi organ zemaljske vlasti donio je i prvi “zakon po kome je bio osuđen svako bez pristrasnosti”. 
Za vrijeme sedmogodišnje djelatnosti Kuluka - nastavlja dalje vladika - “po svim mjestima u Crnoj Gori 
carstvovao je blaženi mir i poredak. Po isteku sedme godine i poslije iscrpljivanja mojih snaga, nijesam 
mogao izdržavati spomenuti Kuluk”. Zbog toga se nad Crnom Gorom “ponovo nadvila opasnost bezvlašća". 
Ona je narodu mogla donijeti samo “neslogu, raspre i krvoprolića“. Ovako bijedan položaj jedne zemlje i 
jednog naroda zahtijeva “lijek”. A za to su neophodna sredstva. U traženju pravoga puta da se sačuvaju 
ustanove centralne vlasti, crnogorski vladika se mogao pouzdati samo u materijalnu podršku ruskog 
monarha. Pri tome se trebalo ugledati na primjer imperatora Pavla I, koji je svojim reskriptom iz 1799, i 
dodjelom jednogodišnje pomoći od 1.000 dukata, ovom “nesrećnom narodu“, omogućeno je da se, uz ostala 
sredstva kojima je zemlja sama raspolagala, podmiruju potrebe centralnog zemaljskog praviteljstva. A kada 
je poslije Tilzitskog mira - nastavlja dalje vladika - prestala i ova neznatna subvencija „i zlatno doba u Crnoj 
Gori je iščezlo”. 

Blagoslovena tišina 


Da bi potvrdio svoju privrženost ruskoj vladi i ruskom carskom domu, vladika je spomenuo Galicinu da su mu 
svojevremeno Marmon i Klozel nudili zvanje ,tajnog savjetnika“ i Orden legije časti, sa odgovarajućom 
penzijom samo da prihvati pokroviteljstvo francuske nad Crnom Gorom. On je takav prijedlog kategorično 
odbio, znajući da je bio podstaknut i željom kako bi se crnogorski narod lakše „upotrijebio kao oružje protiv 
Rusije“. 

U doba Napoleonovih ratova Crna Gora je bez dvoumljenja - kako navodi vladika - ušla u sukob s 
Napoleonovim trupama u Boki Kotorskoj i Dalmaciji, pretrpjela velike ljudske i materijalne žrtve. Između 
ostalog, ona je u tim ratovima potrošila i oko 24. 000 dukata. Kad je od ruskog predstavnika barona 
Stroganova zatražio da ga uputi kako da povrati u ratne svrhe utrošena sredstva, ovaj je crnogorskog 
vladara uputio na Bečku vladu da od nje traži nadoknadu. 

Petar I je u sadržaj peticije unio i nekoliko jetkih riječi na adresu petrogradske vlade, da bi s otvorenom 
rezignacijom konstatovao da je njegov narod ,sklon ratovanju, ali iznuren njim do krajnje bijede, izgradio 
kod sebe neobuzdanost i prenebregao je kod sebe unutrašnje uređenje i vlast, zapavši ponovo u opasno 
bezvlašće, zapustivši i onako malo značajnu zemljoradnju, sad u gomilama kleči pred vratima Cetinjskog 
manastira, mjesta mojega prebivališta, gdje moli za pomoć, iako sredstva koja dobijam od manastirske 
imovine jedva da mogu podmiriti moje sopstvene troškove izdržavanja". 

Završni pasus peticije predstavlja rezigniranu izjavu da je teško „u starim danima“ provoditi život „bez 
čvrstog praviteljstva. Na kraju je preporučio svog punomoćnika Ivana Ivanovića Vukotića, kao čovjeka u koga 
polaže posebne nade. 

Vladičinu peticiju, Vukovićev memorandum i ostali dokumentacioni materijal prispio tada iz Crne Gore, knjaz 
Galicin je proslijedio Carskoj kancelariji tek sredinom decembra 1824. Državni vicekancelar Karlo Vasiljevič 
Neseljrode naredio je da se na osnovu tog materijala sastavi poseban referat za imperatora. On je i sačinjen 
početkom januara 1825. Carsku kancelariju je posebno interesovalo zbog čega je bila obustavljena isplata 
stalne subvencije Crnoj Gori. Iz kancelarije su zatražili dopunske podatke od ruskog bečkog poslanstva, a 
ruskoj diplomatiji se nije žurilo. To je natjeralo vladičnog opunomoćenika da ponovo interveniše kod carske 
vlade. Pasivnost njenih organa natjerali su, po svoj prilici, Ivana Ivanovića Vukotića te je krajem 1825. tražio 
od vladike Petra I da ga razriješi dužnosti crnogorskog ,hodataja“" kod ruske carske vlade. 


Rasipni nasljednik 


Neposredno poslije smrti vladičinog nasljednika Mitra Stijepova Petrovića, za vladičinog nasljednika određen 
je Đorđije Savov Petrović. Zemaljska skupština, kojoj je jedino i pripadao u nadležnost takav izbor, donijela 
je, istovremeno, rješenje da se novoimenovani nasljednik što prije uputi u Petrograd na školovanje. Prilike 
nijesu dopuštale da se posljednja odluka sprovede u život do sredine januara 1825. godine. Tek tada je 
naznačeni vladičin nasljednik, s pismima za sveruskog patrijarha i preporukama za Ivana Ivanovića Vukotića, 
otputovao za rusku prijestonicu. Školovanje vladičinog nasljednika nije teklo normalnim tokom, niti je 
okončano u skladu sa pravilima Duhovne akademije u Petrogradu. Đorđije Petrović je napustio Duhovnu 
akademiju, odao se raskalaškom životu, počeo nemilice da troši novac. 

Malo mu je bilo 2.000 zlatnika određenih za godišnju stipendiju, pa je tražio da mu se kao dodatak isplaćuje 
polovina godišnje subvencije opredjeljene crnogorskom narodu. Krajem maja 1829. vladika je obaviješten da 
je Đorđije napustio Akademiju, te da se kasnije upisao u jednu vojnu školu. Sve je to tjeralo starog vladiku 
da ponovo razmisli o izboru novog nasljednika. 


Sudbonosna odluka 


Čim je saznao da je Đorđije Petrović novoizabranom životnom orijentacijom doveo u pitanje odluku o 
imenovanju za nasljednika na crnogorsku vladarsku stolicu, vladika je još početkom 1827. počeo da se stara 
o izboru novog. Njegova posljednja uzdanica bio je Radivoje-Rade Petrović, koji je već bio upućen na 
školovanje kod jeromonaha Josipa Tropovića u manastir Topla kod Herceg Novog. Vrijeme je ubrzo pokazalo 
da je to bila jedna od najsudbonosnijih odluka koju je ovaj znameniti vladar donio u svom životu. 

Još od sredine treće decenije XIX stoljeća vladiku je počelo da pritiska breme starosti i klonulosti organizma, 
jer su ga više od pola stoljeća razarale i lomile nedaće burnog života njegove zemlje. I pored toga, vladika je 
pokazovao čudesnu energiju u čuvanju jezgra svoje države, državne tradicije i ustanova stvorenih u burnim 
vremenima na prekretnici dva stoljeća. A glavnu tačku oslonca, kao i u svim kritičnim istorijskim fazama 
ravoja, predstavljala mu je Katunska nahija, a prije svega katunski narodni prvaci. Oni su u crnogorskom 
starješinskom sloju, prije svih i više od svih, činili onaj nukleus koji je bio duboko svjestan značenja 
vladarskih uputstava Petra I i bio ubijeđen da ona predstavljaju trijumf državne ideje i da bi odvajanje od 
vladike i njegovih koncepcija značilo grubo vraćanje istorije nazad, povratak u anahgiju, bezakonje i 
plemenski separatizam. Sam vladika je posljednjih godina života preduzimao samo one političke, društvene i 
državnopravne mjere koje su bile realne, one što ih je narod prihvatao kao opravdane i nužne. 

Vladici je, prije svega, bilo stalo do toga da očuva ugled Narodne kancelarije. Ona je u najvećoj mjeri 
simbolizovala instituciju državne administarcije. Narod je kao takvu prihvatao i njoj se pokoravao. Crnogorski 
vladar je, takođe, težio da sačuva ugled i uticaj Opštenarodne skupštine. To mu je i bila najlakša obaveza, jer 
su Crnogorci smatrali da je opštezemaljska skupština vrhovna institucija vlasti, vrhovno zakonodavno tijelo, 
po značaju i istorijskoj nadležnosti starija čak i od vladike, kao neprikosnovenog zemaljskog gospodara. 
Skuština je simbolizovala crnogorsku državu, nacionalni suverenitet, teritorijalnu i državnu cjelokupnost. 


Vladika o sebi 


Najmjerodavniji sud o svojim naporima i istorijskoj ulozi svoje zemlje i svoje države izrekao je sam vladika u 
znamenitoj poslanici ,Blagorodnoj gospodi glavarima i narodu crnogorskom" iz oktobra 1825, sličnu, donekle, 
po sadržaju ,peticiji“ knjazu Galicinu. U njoj je vladika dozvolio sebi da uporedi dvije etape svoje vladavine - 
onu od 1792. do 1814. s onom od 1814. do 1825, što je učinio na bolji i svestraniji način od svih učenjaka 

koji su naknadno pokušavali da se pozabave sličnim ocjenama. Pošto je u ovoj poslanici izrazio svojim 
sunarodnicima divljenje rezultatima onih istorijskih trenutaka kad su 1796. porazili skadarskog vezira 
Mahmut-pašu Bušatliju, i time svojoj zemlji osigurali zapaženo mjesto u zajednici evropskih naroda, 
Crnogorci su - nastavlja vladika - formirali centralni organ zemaljske vlasti, pod imenom Kuluk, i Praviteljstvo 
koji imali da djeluju na „zakonima opštijem soglasijem sočinjenim“. Tako izabrano Praviteljstvo ,vladalo" je 
narodom, a ,Kuluk" je „zle ljude fatao i na sud dovodio“ „kao što se u cijelom svijetu čini, jer bez toga ne 
može biti ni slava ni sloboda vaša utvrđena, ni dugovjeka“. Pošto je narod prihvatio ovu istorijsku obavezu - 
produžava vladika - ,Zakonik carstvujući kastigom, strašno prijećaše, praviteljstvo i sud pravdu činjaše, 
kuluk s mjesta na mjesto iđaše, i svaki zlodej od straha treptaše, dok putnik mirno putovaše, trgovac 
slobodno trgovaše, rabotnik svoju rabotu veselo rabotaše, i čobanin svoju stoku bez straha napasaše". A za 
to vrijeme, kako je vladika prosuđivao, „Bogom blagoslovena tišina na sve strane prebivaše". 


Jetke riječi 


Iskazujući ovako prefinjene istorijske sudove o najsloženijim istorijskim procesima na razmeđu dva velika 
stoljeća, vladika nije propustio priliku da uputi riječi prijekora onima žiteljima Crne Gore kojima nije pošlo za 
rukom da te istorijske tokove shvate u mjeri kako je to zemlja od njih očekivala. Njima je namijenio jetke 
riječi prijekora, upozoravajući ih na to da ,svobodu svoju ne poznajete i poznati je ne hoćete", jer je ,vama 
protivno sve što je Bogu i poštenijema ljudima ugodno, vi ste od Boga ostupili i sasvijem strah božji izgubili, 
vi ne nahodite dobra i poštenja ni u čemu, nako u svoje zlo i bezakono samovoljstvo, vi ne imate višijeh 
zlotvorah od samijeh sebe i vama niko ništa ne čini bez vaše zađevice". 

Riječi i poruke Petra I djelovale su snažno na većinu žitelja Crne Gore, oni su njih uvažavali, njima vjerovali, 
isticali ih, kleli se u njihovu pravičnost. Nastupali su, doduše, i takvi istorijski trenuci kad se moć rasuđivanja 
kod naroda pomuti, kad njihovom psihom počnu da dominiraju iracionialni elementi, kad ožive kategorije iz 
minulih vremena, kad zdrav narodni duh zamijene anarhija i destrukcija. I u takvim teškim trenucima 
zemaljska vlast, popularno nazivana zemaljskim praviteljstvom, pokušavala je da očuva osnovni red u zemlji, 
pa je tako zapamćeno da su sredinom jula 1825. ,zemaljski sudnici" pokažnjavali neke prekršitelje reda 
zemaljskog u Lješevu Stupu, ,kuće zapalili“, ,a zemlje njih prodali i globu uzeli“. Da bi narodu pokazao šta 
znači zemaljski red, vladika je presudu ovih ,presuditelja“ potvrdio „u kancelariju u koju pišu i sude". 
Nastojeći da se njegovi sudnici pridržavaju strogo reda i zakona, vladika je na njih apelovao „da zle i 
smutljive ljude od globe i kastiga ne branite“. Najdosljedniji sprovodnici njegove državne linije bili su svakako 
predstavnici zemaljske vlasti iz Katunske nahije. Oni često nijesu pokazivali milosti ni prema porodicama 
krivih, ni pravih. 


Državna obaveza 


Vladika je uporno nastojao da u društvenu svijest crnogorskog naroda unese shvatanje da ,domaći rat i 
nesloga” mogu i „velika i silna carstva“ da razore i „pod tuđi bič i jaram stave“, a kamoli „jedan mali i nejaki 
narod", dok, s druge strane, ,sloga i poslušanije čini da i mali narod može velikim i silnim narodom postati". 
Petar I je stalno isticao ove misli i u raznim varijacijama tokom čitavog života, a naročito posljednjih godina 
vladavine. Bilo mu je posebno stalo da u narodu afirmiše ideju o obavezi prikupljanja zemaljskog poreza, 
stalno ističući da prikupljena sredstva od toga vida državnog uzimanja ,neće niko haračit, no onizi koje vi isti 
iz dogovora pošaljete u sud. Ne bih rad čuti da se nahodi tko među vama da razbije kupit groše”. Ova 
državna obaveza građana tadašnje Crne Gore, proklamovana Zakonikom iz 1803, teško je prodirala u svijest 
čovjeka naviklog da nikome ništa ne daje, već samo da traži i uzima. 

Krajem oktobra 1826. vladika je teškim riječima ukorio guvernadura i ostale zemaljske prvake zbog toga što 
nijesu ispunili zadatu obavezu i prikupili porez. 

Dok se crnogorski vladar s brigom ali i s pažnjom trudio da međudržavnim i međugraničnim odnosima s 
Austrijim dade karakter potpune legitimnosti i međunarodnopravnog zakonskog reda, trudiće se da, preko 
generala Tomašića, ubijedi drugu stranu da nekim problemima iz sfere međunarodnoprivatnog karaktera 
rješavaju ,sudovi od kmetova", izabrani na recipročan način. Crnogorske vlasti su težile da na granici 
uspostave takvu pravnu sigurnost, pa su predložile da se neki neriješeni sporovi smatraju okončanim i 
predaju zaboravu, a proklamovan je i zahtjev da svaki narušitelj reda na crnogorsko-austrijskoj granici mora 
biti kažnjen po zakonu kao ,najveći zlotvor i narušitelj reda“. To su svojim potpisima potvrdili ,guvernadur, 
serdari, vojvode i knezovi i vas puk crnogorski i brdski“. 

Ako su crnogorske brigade da se na granici s velikim susjedom uspostave odnosi reda i zakona, na 
područjima prema Turskoj stvari su tekle drugačije. Tamo se sve razvijalo nekakvim nepredviđenim 
smjerovima, nikad se nije bilo sigurno da događaji ne krenu tokom koji je lako mogao da ugrozi mir i red na 
čitavoj granici, da podigne na noge sve za oružje sposobne žitelje i s jedne i druge strane granice. 


Komešanja širom Zete 


Najsloženija zbivanja su se odigrala u Zeti. Tamo su, ubrzo poslije bitke na Morači, neki zetski prvaci otpočeli 
pregovore sa pojedinim malisorskim prvacima o borbenoj saradnji i tom prilikom jedni drugima dali „božju 
vjeru" da će se pomagati u borbi protiv Turaka. Tako je početkom februara 1822. održan tajni dogovor u Zeti, 
čiji je cilj bio priprema za dizanje ustanka. Poslije tog skupa specijalni izaslanici su otputovali na Cetinje kod 
vladike Petra I. Delegaciju su Zećani snabdjeli i pismenom porukom crnogorskom vladaru. U njoj je stajalo: 
„Kako vi, gospodine, s popom Jovom učinite - tako svi pristajemo“. Nijesu pronađeni izvori iz kojih bi se 
neposredno moglo zaključiti šta je vladika odgovorio zetskim izaslanicima, ali na osnovu nekih kasnijih 
dokumenata, dalo bi se reći da im je savjetovao da se ne laćaju oružja. 

U Zeti se stvari nikako nijesu mogle smiriti. Do komešanja je ponovo došlo krajem avgusta 1823. Tada su 
neke vodeće crnogorske starješine iz pograničnih plemena prema Turskoj, onako iz potaje, uz direktan 
oslonac na borbeno raspoloženje žitelja koji su se nalazili pod vlašću Osmanlija, a bez prethodnog dogovora s 
vladikom, počele da pripremaju za „udar na tursku zemlju i na turske gradove u Zeti”. A neposredan povod 
za takav pokret bio je odlazak Mustafa-paše u borbu protiv grčkih ustanika. U dugogodišnjoj vladavini Petra I 

ovo je bio prvi put da crnogorski prvaci prave dogovore ovakve vrste, bez oslonca na podršku zemaljskog 
vladara. Razgnjevljen prvom viješću o ovim pokretima, vladika je javio Crmničanima da ne želi ratovati ni sa 
kim, a Katunjanima, takođe uvučenim u ovaj poduhvat, poručio da je njihov dogovor sa žiteljima Riječke 
nahije lišen ,svakoga zdravoga smisla i rasuđivanja“. I pored ovakvih njegovih poruka, prilike u Zeti su se i 
dalje ozbiljno komplikovale, pa je potkraj 1825. ponovo došlo do opasnih dogovaranja. 


Vladika preporučuje ,terpenije" 


U tim gibanjima presudnu ulogu je imala ,sirotinja podgoričke, spuške i zetske nahije", kako se ističe u 
jednom pismu, u kome se naglašava da se „od zuluma i od zla živjeti ne može”. Uznemirena sirotinja je 
veoma oštrim ali i opravdanim optužbama optuživala bega Averića, pripisujući mu mnoga zla, napominjući da 
on stalno ,bije", ,siječe", ,veže" i vrši nasilja nad hrišćanskim ženama, tako da „sad drugoga lijeka ne 
možemo imati, no ili da se turčimo, ili svi najedno da poginemo“. Na apel zetskih prvaka, upućen vladici 20. 
IX / 3. X 1825, crnogorski vladar je odgovorio 1/3. X da im ne može pomoći, preporučujući im ,terpenije“ do 
nekih boljih vremena. Pošto je od dvojice knjigonoša obaviješten da su žitelji čitavog područja riješili da se 
late oružja, vladika ih je upozorio na mogućnost da na sebe navuku veliku tursku vojsku, što bi ih dovelo u 
položaj „da svi propadnete i poginete sasvijem”. Tim povodom vladika je uputio jednu od svojih najfinijih i 
jezički i stilski sročenih poslanica, adresovanu ,Glavarima hrišćanluka podgoričkog, spuškog i zetskog” (1/13. 
X 1825). U njoj im, prije svega, napominje da je ,lako koju stvar započeti, no sve što se započne bez prilične 
zgode i bez zdravoga razuma i rasuždenija, ne može srećnu svrhu imati, jerbo konac djelo krasi, a ne 
početak“. Ističući dalje da ,svaki blagorazuman čovjek“ prvo ,promisli dobro i rasudi što ima činiti“, pa ako 
„Vidi da će svrha njegova djela biti blagopolučna, onda započne dejstvovati, a onako započeti neće". 
Rezonujući o svim mogućnostima koje im se pružaju, vladika nastavlja: ,neka uzmete Zetu, kao i mislite da 
ćete lako uzeti, nego mi kažite, imate li sile da je branite i da ratujete s Turcima, koji će u Zetu doći, i hoćete 
li u takvu zgodu igdje u svijet naći prijatelja, koji će vam pomoć i pokrovitljstvo dati, u vrijeme kad samo zlo 
i nesreću svijećom ištete“. Upoređujući njihovu poziciju sa onom grčkih ustanika, vladika je primjećivao: „Oni 
su postavili senat, koji vlada i upravlja sve, i svaki ga sluša, a u vas posluha nije, oni imaju slavne đenerale i 
oficire, koji su predvoditelji na more i na suho pred vojskom, također mudre i učene senatore i ministre, koji 
perom dejstvuju, a poslije upravljaju, u vas takovijeh ljudi nema, oni su sočinili zakone, i sve potrebite 
uredbe, i utvrdili i žestoke kastige, postavili verhu svakoga zakonoprestupnika, a vi zakona i uredbe nemate, 
a kastigat nikoga ne možete, (mogu) oni iz drugijeh knjažestava dobavljati sve što hoće, a vi nećete moći ni 
jednog fišeka u potrebi dobaviti, oni što imaju aspre svaki u opštu miriju daje, a u vas toga biti neće, oni 
znadu što se u svijetu čini, a vi ne znate što je svijet, oni i uzdanicu u nekoga imaju, a vi se ne možete ni u 
boga uzdati”. 


Između stvarnosti i vizija 


Rad na pripremanju bune u Zeti nije ostao nezapažen u konzularnim krugovima evropske diplomatije. 
Znajući to, i Petar I je o tim pripremama obavijestio ruskog poslanika u Beču Tatiščeva, napominjući da su 
pripreme za ustanak vršene „bez svake prilične zgode” i neophodnog ,priugotovljenja“. On je sve to, pored 
onoga što je iznio u svojoj poslanici i ,slovesno" saopštio izaslanicima Zete. I iz poslanice i kasnije iz 
dokumentacionog materijala upućenog ruskoj diplomatiji jasno se vidi da su vladičini pogledi više od pola 
stoljeća bili upućeni ka Zeti. Smatrao je da sreće za Crnu Goru nema dok joj se ta oblast ne priključi i dok 
njegova zemlja ne dobije izlaz na more. 

Petar I je smatrao da kraj treće decenije XIX stoljeća ne pruža šanse ni približno onakve kakve je nudila 
posljednja decenija XVIII. On je mislio da se tada s oružjem ništa ne može postići, ali ga je daleko više 
boljelo saznanje da su se neki žitelji Zete digli da zajedno s Turcima idu na grčke ustanike. 
Crnogorsko-turska i crnogorsko-austrijska granica na većini područja bile su obilježene jasnim znacima koje 
su ih priznavale i relativno poštovale obije strane, posebno u periodima dobrosusjedskih odnosa. A dovoljan 
je bio i manji incident na bilo kojem sektoru te relativno duge, obilježene i neobilježene, granične linije pa da 
dođe do ozbiljnijih poremeća u robnonovčanim, trgovačkim i trgovačko-tranzitnim tokovima. Pokazivalo se da 
je Crna Gora predstavlja privredno područje mnogostruko uključeno u relativno širu ekonomsku zonu 
jugozapadne jadranske obale i njezinog zaleđa. Povezanost crnogorskog unutrašnjeg tržišta, u prvom redu 
Rijeke Crnojevića i Vira Crmničkog, a zatim i pazara i trgovišta na Njegušima, Prentinoj Glavici i drugima, sa 
pazarima na turskoj teritoriji, u prvom redu u Skadru, Podgorici, Zabljaku, Baru i Spužu, kao i sa onima na 
Primorju, u prvom redu u Kotoru, Risnu, Herceg Novom i Budvi, bila je mnogostruka tako da je svako iole 
upućen u probleme ekonomskog života i političkih odnosa osjećao da svako, pa i najmanje prekidanje ili 
presijecanje tih veza znači ugrožavanje narodnog opstanka i na jednoj i drugoj strani granice. Svaki pucanj 
na granici zlokobno je djelovao na skadarske, barske, žabljačke, podgoričke i nikšićke trgovce i njihove 
crnogorske i brdske ortake sa druge strane granice. A vodeni put preko Skadarskog jezera, preko koga je 
proticala roba u lađama i čunovima za Rijeku Crnojevića, postajao je u tim trenucima rizičan. Kad god je 
mogao, vladika je pokušavao da se ove veze ne kidaju ni po koju cijenu. U tome je, valja reći, često nailazio 
na podršku skadarskih vlasti. Čak su skadarski prvaci često od vladike zahtijevali da se sam lično angažuje 
kako bi se ova ekonomska žila kucavica održala da pulsira po zakonima prirodnih odnosa jednog inače 
ekonomski i tržišno jedinstvenog područja. Vilajetske vlati u Skadru su strogo nadzirale slobodu prometa i 
strogo kažnjavale žitelje koji su usporavali ili ometali slobodan promet roba i novca sa Crnom Gorom, iako 
druga strana nije mogla recipročno da odgovori. 


Prepiska Zećana i vladike 


Tragedija je bila u tome što su ekonomske zakonitosti, koje su ove oblasti vezivale posebnim sponama, vazda 
mogli poremetiti politički činioci bilo jedne bilo druge strane. A poslije toga su nastajala optuživanja, 
okrivljivanja, apeli i prijetnje, tako da je danas dosta složeno ustanoviti ko je snosio veću krivicu. U većini 
slučajeva su to, ipak, bili Crnogorci. 

Početkom avgusta 1827. javio je Mihailo Plamenac vladici da je dobio sigurna obavještenja o gomilanju 

turske vojske za udar na Zetu, ,budući da se Zeta naređivala da o Đurđevu dne uzme careve gradove“. Na 
obavještenja o takvim pripremama Turci su spremali kao protivradnju da pogube pedeset vrsnijeh Zećana. 
Na to su Zećani, „velje i malo, muško i žensko”, okupljeni na saboru kod Vukovičke crkve, učinili vjeru da 
„krv proliju u borbi protiv Turaka“. Zbog toga su odmah poslali poruku crnogorskom gospodaru „da im svetu 
desnicu pruži”. Na kraju se pokazalo da su se pripreme za novi ustanak u Zeti završile tragično. 

Vladici nijesu bile po volji ovakve radnje koje su narod Zete i čitavu Crnu Goru izlagale golemim rizicima. 
Njegovi izaslanici su počeli da obilaze granična plemena i Zetu i da nagovaraju uznemirene žitelje da budu 
strpljivi i da sačekaju bolja vremena. Na samom početku 1828. na jednom plemenskom saboru u 
Bjelopavlićima izglasana je odluka o tome da se ne preduzima nijedan rizičan korak, pogotovo ne takav koji 
ne bi bio po volji vladici. Na saboru je oštro osuđen postupak starješina koji hoće „k Turcima i k veziru”. 
Tada je stanovništvo u pograničnim oblastima prema Skadarskom vilajetu, kao i ono u Zeti, zapalo u veliku 
muku. Jedan dio njihovih prvaka, posebno neki u Bjelopavlićima i Piperima, smatrali su da crnogorske vodeće 
starješine, uključujući i samog vladiku Petra I, pretjeruju u ocjenama o održavanju intenzivnih ekonomskih 
veza sa gradovima Skadarskog vilajeta, posebno sa Skadrom. Njih su na to natjerivali grubi zakoni gole 
životne egzistencije, tako da takve njihove veze nijesu, po pravilu, imale nikakvu političku dimenziju. I zato 
su Piperi krajem decembra 1828. bili prinuđeni da vladiku otvoreno i dosta energično upozore na 
neopravdanost njegovih prijekora, ističući da nije pravo što ih je ,korio za Turke, e u njih ulazimo; mi vidimo 
da je sva tvoja zemlja š njima u miru, a nas silom ugone Bjelopavlići u nju... Ma mi, ako idemo u Turke, mi š 
njima nikome ništa učinjeli nijesmo”. Latentni antagonizam između Brđana i Starocrnogoraca zadržao se 
dugo kroz XIX stoljeće. Crnogorske vlasti, uključujući i samog vladiku, teško je bilo ubijediti da su u mnogim 
slučajevima veze Pipera, Bjelopavlića, Bratonižića, Kuča i Crmničana sa okolnim gradovima pod turskom 
vlašću podsticane životnim, egzistencijalnim, a ne političkim razlozima. 


Smjena na ruskom prestolu 


Petru I je, prije svega, bilo stalo da sačuva kakvu-takvu državnu tradiciju, posebno onu o djelatnosti 
zemaljskog praviteljstva ili kuluka, pa ga je to vjerovatno i natjeralo da u oktobru 1825. sroči onu jezičko- 
stilski jednu od najljepših svojih poslanica, u kojoj je dao istorijski sažetak djelatnosti zemaljskog kuluka. To 
ga je i natjeralo sredinom oktobra (6/18. X) da održi zemaljsku skupštnu na kojoj je ponovo naznačio 
zemaljske sudije i ponovio staro rješenje o zavođenju poreza. 

Kad je pred sam kraj 1825. na čelo Rusije došao novi vladar, pokazalo se da se nijedan dotadašnji ruski 
samodržac nije popeo na vladarski prijesto u znaku toliko unutrašnjih uzbuđenja i potresa kao što je bio 
slučaj sa Nikolajem I Pavlovičem Romanovim. Pred sam kraj 1825. izbila je pobuna dekabrista. U njoj je novi 
ruski imperator pokazao kakvim je sredstvima sve spreman da čuva samodržavni sistem. Novi ruski 
samodržac je s uspjehom položio ispit istinskog žandarma Svetog saveza. 

Tek sredinom maja 1826. crnogorski vladar je uputio saučešće ruskoj vladi povodom smrti Aleksandra I i 
krunisanja Nikolaja I. 

Crna Gora nije bila spremna na neke posebne akcije koje su mogle izazvati opšte zaplete na Istoku. Stoga 
vladika nije ni dao pozitivan odgovor na zahtjev sekretara grčke vlade da uputi jedan broj Crnogoraca kao 
pomoć u borbi protiv Turaka, već cijenio da je dovoljno ako pismom izrazi solidarnost s novom grčkom 
vladom. 


Pod bremenom godina 


Novi ruski vladar je počeo da vodi istočnu politiku u skladu sa shvatanjem o podršci svake koncepcije koja bi 
zamijenila "carstvo polumjeseca" na Istoku. Iako se u Petrogradu računalo da bi kriza na Istoku mogla da 
započne svakog časa, ruski vladar je držao da tu krizu ne bi trebalo ni izazivati ni ubrzavati, već se samo 
starati da se što dosljednije ispune odluke Akermanske konvencije, kao i Petrogradskog protokola. 

Početkom 1828. prilike na Istoku su izmakle diplomatskoj kontroli. Evropa se našla pred novim rusko-turskim 
sukobom. Bilo je tada krugova u Petrogradu koji su smatrali da je iskrsla prilika da se na Balkanu obrazuju 
samostalne države monarhističkog ustrojstva, oslonjene na Rusiju, a da se Carigrad proglasi za slobodan 
grad. Iako broj protivnika ruske politike u Evropi nije bio mali, Nikolaju I je pošlo za rukom da osigura 
diplomatsku osnovu za rat protiv Turske. Svakome je bilo jasno da Rusija kao velika država nije mogla 
dopustiti da Porta nastavlja sa sistematskim preprekama ruskoj trgovini i pritiskom na ruske podanike u 
Carstvu. 

Mada ruska vojska nije bila osposobljena za ratovanje u novim uslovima, njezini uspjesi su zadivili Evropu, 
kako na srednjoazijskom tako i na balkanskom ratištu. Kad su njezine balkanske armije doprle do Jedrena, 
turska glavna komanda je bila prinuđena da sklopi mir (u Jedrenu, 12/26. IX 1829). Njegove odredbe 
osigurale su Rusiji dominaciju na Istoku i, što je tada bilo najznačajnije, potpunu slobodu prolaza brodovima 
svih sila kroz moreuze. 

Neki evropski posmatrači su očekivali da će rusko-truski sukob pokrenuti na rat i Srbiju. Pokazalo se da su 
najuticajnije ličnosti vlade na Nevi bile protiv toga. Miloš je, doduše, u početku pravio neke ratničke 
kombinacije, ali je od toga odustao, zadovoljavajući se time da preko svojih pouzdanih veza ometa odlazak 
trupa skadarskog vezira u pomoć turskim armijama koje su se suprotstavljale ruskim snagama na Balkanu. 


Veliki rizik 


Novi sukob Rusije s Turskom imao je snažan odjek u Crnoj Gori. Petar I je preko posebnih veza pratio svaku 
radnju skadarskog vezira. Vladici nije moglo da promakne iz vida da su Austrijanci potstrekavali Mustafa- 
pašu da ubrza slanje svojih na ruski front. Crnogorski gospodar je, takođe, brzo uočio da se skadarskom 
veziru nije išlo s trupama na front čiji je sihod bio sasvim izvjestan. 

Sam vladika je smatrao da bi ratni sukob s Turskom, makar i u ovako povoljnim uslovima, za Crnu Goru bio 
velik rizik. Stoga je želio da sa skadarskim i hercegovačkim Turcima zadrži odnose normalnog susjedstva. 
Svoju državno-političku koncepciju u tim uslovima najbolje je izrazio u jednoj poruci Tahir - begu Averiću, 
rekavši mu da je najdjelotvornije "za nas i za vas". Na kraju je kategorički izjavio "ja rati ne želim i nigda je 

želio nijesam“, osim u slučaju "da se od napasti branim“. Tako je na granici Crne Gore sa Skadarskim 
vilajetom ostalo da vlada stanje-ni sukoba ni mira. Mora se reći da su u ovom relativino kratkom razdoblju od 
januara 1828. do zaključenja rusko-turskog mira svi sporovi i sukobi izazivani iz Skadra. To je sve više 
učvršćivalo borbeno raspoloženje naroda u pograničnim plemenima, pogotovo od trenutka kad je vilajetska 
uprava u junu 1828. izdala naredbu o zabrani prodaje žita Crnogorcima. Da vladika tada nije bio opterećen 
bremenom godina-ko zna da li bi se u vrijeme rusko-turskog rata držao takve državno-političke doktrine. 
Postojala je jedna linija koja se nije smjela prelaziti, za koju su važila drevna pravila, a uzdržanost se nije 
uzimala u obzir, pa je svaki pokušaj Turaka da direktno ugroze opstanak Crne Gore, kod vladike izazivao 
gnjev svoje vrste. U pismu ruskom generalnom konzulu u Dobrovniku iz sredine juna 1828. godine on je 
izražavao spremnost da se ponovo lati mača, vjerujući da ,bi i meni starcu, u Boga se uzdam, još snage i 
naoružanu desnicu na najljućeg protivnika svoje zemlje i svoga ugroženog naroda. Na to ga je možda 
navodilo i saznanje da je te godine ruski prestolonasljednik prihvatio da primi na poklon pušku Mahmut-paše 
Bušatlije, stari crnogorski ratni trofej. 


Pisma ruskom caru i vladi 


Krajem avgusta 1828. godine vladika je obavijestio ,blagorodnu gospodu glavare” na mogućnost da dočeka 
„Ruse da vidim na ove strane” - "onda ću prikazati svačija djela od poslušanija i sloge, ali i od neposluha i 
samovoljstva“. To mišljenje je stari gospodar vjerovatno iznio na osnovu nekog obavještenja o dolasku ruskih 
izaslnika u Crnu Goru. On je, vjerovatno, nekim putem saznao da su njegove peticije A. Stojkoviću imale 
uticaj na rezonovanja odgovornih ličnosti u petrogradskoj vladi. Daleko veća nadanja polagao je u misiju 
Mateja Petrovića Vučićevića, koji je u maju 1828. otputovao po vladičinom nalogu u Rusiju s pismima za 
ruskog vladara i rusku vladu. Došavši u Odesu, vladičin izaslanik je uputio u Glavni stan ruskog imperatora 
vladičine pismene zahtjeve koji se odnose na javnu zaštitu Crne Gore od strane Rusije, na materijalnu 
podršku za izgradnju nacionalnih institucija vlasti i škola („une administration nacionalne et les ecoles 
publiljue" Nikolaj I je s pažnjom proučio sve vladičine zahtjeve i donio odluku da se odmah započne s 
isplatom zaostale sume crnogorske redovne subvencije i s valdičinom godišnjom penzijom, smatrajući da je 
to dovoljno da se održava praviteljstvo i škola. Ali, što se tiče zahtjeva da se prizna javna zaštita nad Crnom 
Gorom-takva preporuka ,ni u kom slučaju ne bi mogla biti odobrena, budući da za to ne postoji povoljan 
oslonac u ma kom međunarodnom ugovoru“. 











Sporenja s Gagićem 








Isplata redovne ruske subvencije Crnoj Gori u iznosu od 1.000 dukata izazvala je sredinom maja 1826. oštar 
sukob između vladike i ruskog zvaničnog predstavnika u Dubrovniku Jeremije Gagića. Stari Karađorđev 
saradnik, dobar poznavalac prilika na Balkanu, čovjek zapažene nadarenosti, a nedovoljnog obrazovanja, 
uspješno je obavljao dužnost ruskog konzula u Dubrovniku. Za njega se ne može reći da nije bio naklonjen 
Crnoj Gori i njezinim vladarima, mada nije bio u stanju da produbljenije rezonuje o osobenim putevima 
kojima su se kretali narodni pokreti na Balkanu, uključujući tu i crnogorski. On nije bio u stanju da shvati 
njegov višestoljetni specifični istorijski tok i njegovu organsku povezanost s mnogovjekovnom, 
ranofeudalnom (dukljanskom) tradicijom. Vladika Petar I je znao da sudi realno o ruskom konzularnom 
predstavniku, uočavajući njegove i sposobnosti i ograničenosti. U nekoliko navrata ispoljio je prema Gagiću 
odvažnost pravog zemaljskog vladara, što se nije dao pregibati ni pred kim, a kamo li pred jednim, ipak, 
malim konzularno-diplomatskim činovnikom. Prvi put mu je vladika to stavio do znanja kad nije želio da 
posluša njegove sugestije prilikom otpravljanja peticije knjazu Galicinu. Tada je Gagić mogao da osjeti da sa 
vladikom Petrom I nema šale! Drugi put je došlo do oštre razmjene oprečnih stavova kad je 
sredinom maja Gagić uputio vladici zvanično obavještenje da mu šalje dio subvencije ruske 
carske vlade, napominjući mu da se ona dostavlja ,slavenskoserpskom narodu". Na to je stari 
vladika, veliki državotvorac i diplomata, poslao pismo začuđujućeg karaktera, tražeći od Gagića 
objašnjenje da nije u pitanju „neka političeska pričina" o tome što „tisuća cekinah ne ide pravo 

crnogorskomu, nego slavenoserpskomu narodu”. Utemeljivač crnogorske nacionalne države i tvorac 
crnogorske nacionalno-političke misli nije mogao dopustiti a da jednom pretencioznom i malom ruskom 
konzularno-diplomatskom činovniku ne saopšti da bez potrebe izaziva gnjev kod Crnogoraca time što miješa 
suštinske kategorije i pojmove već jasno iskristalisane u istoriji nacionalnopolitičkih pokreta na Balkanu. 


Dolazak Sime Milutinovića Sarajlije 


Pod sam kraj tridesetih godina doputovao je u Crnu Goru Sima Milutinović, srpski pjesnik i sakupljač 
narodnog poetskog blaga. Odmah po dolasku u Crnu Goru imenovan je za vladičina sekretara, o čemu su 
austrijske vlasti obavijestile svoje pretpostavljene organe. 

Od svih vladičinih i ,narodnih“ sekretara Sima Milutinović je bio možda najinteresantnija figura. Iako se 
sekretarskim dužnostima manje bavio od svojih prethodnika, u narodu je stekao najsnažniji uticaj i ugled. 
Neki narodni prvaci i bliski vladičini saradnici nijesu ga mnogo podnosili zato što se za sekretarske dužnosti 
malo interesovao, što je najvažnije, bio je mnogo samouvjeren, što Crnogorci nijesu mnogo cijenili. Isto 
tako, zamjerili su mu što ,nije ni malo bio tvrd na tajni“. 

Crnogorci su samohvalisav narod, ali kad zapaze kod drugoga takvu osobinu to im jako smeta. S druge 
strane, ni u jednoj zemlji Balkana nije se toliko vodilo računa kako se govori na javnim skupovima i upšte na 
javnim mjestima. Kult fine, procijeđene riječi njegovan je u Crnoj Gori kao nigdje na svijetu. Sima se, pak, 
ponekad izražavao pretjerano patetično, misleći da to godi Crnogorcioma. A oni su se, upravo, uzdržavali od 
takvog načina izražavanja. Njih je surovi život navikao da sve pojednostave i uproste, pa i jezički izraz. 

Stari vladika Petar I je iskoristio dolazak Sime Milutinovića da ga naznači i za učitelja mladom Radu Tomovu. 
Vladičinom nasljedniku nije mnogo ni bio potreban učitelj. Njemu je bio neophodan ,nastavnik“. A u Simi 
Milutinoviću dobio je pravog nastavnika. On ga je uputio u sfere poetskog stvaralaštva, onako kako je znao i 
umio, na stvaralaštvo koje se oslanjalo na narodnu lirsku i deseteračku poetiku, ali mnogo dublju, složeniju i 
misaoniju od nje. 

Sam vladika Petar I je na neki način bio opčinjen ličnošću Sime Milutinovića. Stoga mu je povjeravao i 
dužnosti koje su prevazilazile uobičajene obaveze narodnih sekretara. Tako je Sima ponekad dobijao od 
vladike zadaće da radi na organizaciji vlasti po plemenima, da se suprotstavlja onima koji su ,branili zle ljude 
od kastiga”. 





CHMA MWJIYTHHOBWVR CAP. 





Ne mnogo poslušni sekretar 


Sima je svojom rukom prepisivao neke vladičine poslenice, posebno neke do čijeg je saržaja vladici bilo 
posebno stalo, kao što je slučaj sa onom upućenoj Njegušima 28. V / 9. VI 1828. Sekretarski poslovi nijesu 
mnogo odgovarali nemirnoj i dosta pretencioznoj prirodi Sime Milutinovića. Neke poslove u Narodnoj 
kancelariji obavljao je na način koji nije mnogo odgovarao vladičinim poimanjima o tome kakav treba da 
bude jezik državne administracije. A taj je jezik predstavljao najljepši i najjednostavniji oblik narodnog 
crnogorskog govora. U njega je Sima unosio neku čudnu patetiku, neobičnu metaforiku i retoričnost koja je 
snažno odudarala od finog narodnog govora Crnogoraca. Cim je vladika to uočio, nije dopuštao da mu Sima 
sastavlja koncepte za važna državna dokumenta, već je to sam radio, a Sima ih je samo prepisivao. Vladici je 
posebno smetao Simin filozofstvujući način izražavanja i upotreba nekih staroslovenizama, koji su činili 
nejasnim vladičine precizne misli i ideje. Tako je u jednoj vladičinoj peticiji Nikolaju I iz 1828. godine Sima 
toliko pomutio vladičine jasne ideje i misli da je teško bilo razabrati šta je u tom važnom dokumentu 
vladičino a šta Simino. Ipak, te jezičko-stilske intervencije nijesu umanjile istorijsko značenje vladičine 
peticije od 1/13. V 1828, već ona predstavlja jedan od najznačajnijih istorijskih i kulturnih spomenika 
poteklih iz glave utemeljivača nacionalne crnogorske države, koga su velike nevolje natjerale da ruskog 
samodršca upozori na potrebu da razmisli o tome da se jedna mala nacija na Balkanu, koja se mnogo puta 
latila oružja na poziv Rusije, a u jednom teškom trenutku po Imperiju bila je u stanju da ukrsti i mačeve sa 
Napoleonovom armijom u Dalmaciji i Boki Kotorskoj, da naiđe, sasvim neopravdano, na bedem ćutanja sa 





www.montenegrina.net/pages/pages1/istorija/cg_u_xix_vijeku/sazdanje_crnogorske_nacionalne_drzave3_b_pavicevic.htm 22127 


11/6/21, 4:01 PM MONTENEGRINA - digitalna biblioteka crnogorske kulture i nasljedja 


svoje opravdane zahtjeve pred vladom zemlje pokrovitiljice. 

Iako vladika nije dobio direktan odgovor na ovu znamenitu peticiju, ipak nije gubio nadu u Rusiju. Ruska 
vlada je tražila izlaz, a njega nije bilo lako naći u datim međunarodnopravnim okolnostima. 

Na kraju su Carska kancelarija i Ministarstvo inostranih djela donijeli odluku da ispitaju sve mogućnosti koje 
je nudio fakat da je u Petrogradu još boravi ruski državljanin, koji je izražavao spremnost da Crnoj Gori stavi 
na raspolaganje dio svog kapitala i svoje životno iskustvo u organizaciji i učvršćenju vlasti u toj zemlji. 


Na ivici preživljavanja 


Prvi pouzdaniji statistički podatak o broju žitelja u Crnoj Gori potiče iz 1814. i 1815. godine kad je crnogorski 
opunomoćenik vodio pregovore o preseljavanju čitavog crnogorskog naroda u Rusiju i kad je, navodno, 
sigurno saopštio da u Crnoj Gori ima 20.000 porodica. Poslije nepunih petnaest godina (1829) sam vladika 
Petar I je izjavio da u zemlji živi 100.000 stanovnika. Sve ovo, pored ostalog, svjedoči koliko je stopa 
demografskog prirasta bila zabrinjavajuće niska. 

Bilo je mnogo ondašnjih posjetilaca Crne Gore koji su se u čudu pitali kako toliki narod živi na onako 
surovom reljefu. Crnogorci nijesu mislili tako. Oni su smatrali da bogatstvo njihove zemlje predstavljaju 
planine i brda, prekriveni stoljetnim četinarskim i listopadnim šumama i drugim biljnim pokrovom, što je taj 
na prvi pogled zastrašujući pejzaž činilo pitomim i punim mnogih bogatstava koja su ondašnjem čovjeku 
predstavljala izvor za život i opstanak. Brojni evropski putopisci su isticali razne mogućnosti koje su neke 
pitome doline pružale žiteljima ovog prostora za razvoj seoske privrede: zemljoradnje, voćarstva, 
povrtarstva, lova, ribolova i, posebno, stočarstva. U narodu se držalo da su stoka i stočarstvo najsigiruniji vid 
narodnog bogatstva, iako su svi za privređivanje sposobni žitelji s pedantnošću obrađivali svaki kutak plodnih 
zemljišnih površina. 

Mnogi autori koiji su pisali o privrednim mogućnostima Crne Gore onoga vremena, isticali su značaj toga što 
je vladika Petar I, pod sam kraj XVIII stoljeća, donio u Crnu Goru sjeme krompira. Ova poljoprivredna 
kultura ubrzo se razvila do te mjere da je postala jedan od najbitnijih elemenata u narodnoj ishrani. 
Značajnu privrednu granu za dvije crnogorske nahije, Riječku i Crmničku, predstavljao je ribolov na 
Skadarskom jezeru. Tamo se lovila delikatesna riba ukljeva (,,scoranza“), koje nema nigdje drugo u 
evropskim rijekama i jezerima (postoji samo jedna podvrsta scoranze u Bajkalskom jezeru). Ona se, 
uglavnom kao sušena, izvozila u zemlje Italije, prvenstveno u gradove Bari, Ankonu i Veneciju i izvoznicima 
donosila znatne prihode. Kad se trgovina scorancom razvila, država je od toga takođe imala prihod od carina 
na izvoz. 


Privredna situacija 


U Crnoj Gori nije bilo razvijeno zanatstvo kao u nekim drugim zemljama na Balkanu. Crnogorci su, inače, 
dobijali kvalitetne usluge u zanatskim radionicama Skadra, Podgorice i Bara, kao i u primorskim gradovima 
pod mletačkom i kasnije austrijskom upravom. Bilo je, doduše, zanatskih grana u kojima su domaći majstori 
pružali sasvim kvalifikovane usluge: tesari, zidari, kamenoresci, pa, čak i puškari. Pojedine odijevne 
predmete, muške i ženske narodne nošnje, radile su domaće tkalje, pletilje i vezilje, tako da su se po 
kvalitetu i ljepoti mogli mjeriti sa najljepšim odijevnim predmetima nošnje balkanskih Slovena. 
Najsiromašniji narod na Balkanu imao je najskupocjeniju svečanu narodnu mušku i žensku nošnju. 

U zemlji je u nekim nahijama bilo razvijeno vinogradarstvo, posebno u Crmničkoj nahiji. Kvalitetne sorte 
vinove loze gajile su se i u Riječkoj i Lješanskoj, kao i u nekim plemenima Katunske nahije, zatim u 
Bjelopavlićima i Piperima. 

Od kraja XVIII stoljeća zemlja je počela da se sve više oslobađa elemenata naturalne privrede, da ubrzano 
napušta sve ono što je podsjećalo na ratničku privredu, da daje prednost robnonovčanim transakcijama, bez 
obzira na to što nije imala svoju vlastitu novčanu jedinicu. Do kraja XVIII vijeka u Crnoj Gori je u opticaju bio 
mletački cekin, turske i dubrovačke pijastre, a kasnije austrijska forinta i francuski napoleonderi. Cesto je od 
količine novčane mase tako raznorodnih novčanih jedinica zavisio obim trgovine sa oblastima s kojima je 
Crna Gora činila jedinstveno područje u novčanorobnom smislu. Svako zatvaranje granične linije prema 
Spužu, Podgorici, Skadru, Baru ili Ulcinju, kao i prekid graničnih prelaza na mletačko-crnogorskoj i kasnije 
austrijsko-crnogorskoj granici, žitelji jedne i druge strane pratili su sa zebnjom. To im je donosilo brigu i 
činilo velike životne teškoće. Pokazalo se da se prirodni tokovi novca i roba ne mogu prekidati. 

Crnogorski narod je uglavnom izvozio stoku i stočarske proizvode, industrijsko i ljekovito bilje, drvo, 
proizvode poljoprivredne proizvodnje, posebno vinogradarstva i povrtarstva. Sam vladika Petar I je smatrao 
da samo tim putem Crna Gora može da uđe u zajednicu evropskih naroda i u civilizovani život Evrope. On je 
mislio da je to nemoguće postići bez potpuno „slobodnih mora” i „neograničene trgovine“. 

Među crnogorskim trgovcima i trgovačkim ortacima često susrećemo i neke istaknute narodne starješine. 
Tako je jedan od najpoznatijih uvoznika žita bio i vladičin najistaknutiji prvak u Crmničkoj nahiji Savo 
Plamenac. Poznato je još nekoliko vojvoda i serdara koji su se intenzivno bavili tako unosnim poslovima. 


Svjetlo u tami 


Petar I je bio takav vladar kome nijedan državnopravni potez, sračunat na uvođenje novih društveno- 
ekonomskih odnosa, nije bio tuđ. S druge strane, on je veoma kritički sudio o nekim aspektima djelovanja 
novih društveno-ekonomskih zakona na socijalnu strukturu u zemlji koja je preduzimala prve, često i 
nesigurne korake na putu daljeg razvoja. Tako je s dosta opreznosti gledao na uticaj nekih tendencija 
proističućih iz same prirode lihvarsko-zelenaškog kapitala, čija moć i uloga su mu bile sasvim poznate. 
Vladika je smatrao da nosioci ovakve vrste novčanih transakcija ponekad ,presušuju izvor napretka i 
otvoreno prazne narodnu kasu”, pa je pokušavao zakonskom i običajno pravnom praksom da takve ,nenasite 
aždaje“ i „moćne zelenaše“, na neki način ograniči, kako ne bi „opustošili zemlju“, koju je crnogorska sirotinja 
stalno zalivala znojem, a hrabri branili svojom „plemenitom krvlju“. Prvi pokušaj da se na neki način ograniči 
negativno djelovanje lihvarsko-zelenaškog kapitala učinjen je u prvom crnogorskom zakoniku, kad su 
propisane stroge kazne za mito, mitnike i deračinu. A da je nasilje zajmodavaca bilo prevršilo svaku mjeru 

može se zapaziti i iz toga što su oni ponekad tražili i pravo preče kupnje nad nekretninama svojih dužnika. 

U uslovima najteže oskudice koja je na razmeđu dva stoljeća vladala Balkanom, Crna Gora se možda nalazila 
u najtežem položaju, na samoj granici civilizovane Evrope, a daleko od civilizacije, relativno daleko od 
centara moći već duže vremena umiruće Otomanske imperije, a stalno na udaru njenih graničnih organa 
vlasti i uticaja njezine zaostale i primitivne filozofije življenja. I u tako otežanim uslovima, zemlja i njezini 
vodeći narodni prvaci radili su na širenju pismenosti, razmišljali čak i o otvaranju redovnih škola. Tu veliku 
ideju prvi put su predstavnici Crne Gore izložili bečkoj vladi u istorijskoj peticiji iz 1779. Kasnije je vladika 
Petar I tu istu ideju jasno izložio u nekoliko peticija ruskoj vladi. A u martu 1805. o tome je vladika vodio i 
prepisku sa srpskim piscem i prosvetiteljem Dositejom Obradovićem. 

Nosioci širenja pismenosti u Crnoj Gori bili su dugo vremena sveštenici i druga crkvena lica pri pojedinim 
manastirima. U tom pogledu najznačajniju ulogu igrali su: Cetinjski, Stanjevići, Maine, Brčeli, Ostrog, 
Piperska ćelija i Morača. Stalnu brigu oko širenja pismenosti u narodu i podizanju narodne kulture vodio je 
sam vladika Petar I. On je - kako je isticao ruski izaslanik Stefan Sankovski - i sam bio veliki ljubitelj knjige i 
štampane riječi. Njegova prirodna nadarenost ne bi onako snažno mogla doći do izražaja da je nije razvijao i 
obogaćivao saznanjima iz velike svjetske naučne i umjetničke literature. Dovoljno je baciti letimičan pogled 
na sadržaj literature u njegovoj probranoj biblioteci, pa da se uoči da je riječ o čovjeku šireg obrazovanja od 
onoga što mu je mogla da pruži funkcija koju je zauzimao u crkvenoj hijerarhiji. U njegovoj biblioteci nalaze 
se djela na svim velikim evropskim jezicima, kao i na klasičnim (latinskom i grčkom). Tu su i djela Šekspira, 
Ezopa i Vergilija, kao i najznačajniji radovi Bifona i Voltera. U knjižnom fondu vladičine biblioteke ima i jedan 
broj rječnika i gramatika inostranih jezika. 


Vladičino književno stvaralaštvo 


Vladika Petar I se i sam bavio književnim stvaralaštvom. Prije Vuka Stefanovića Karadžića pisao je na 
čistom narodnom jeziku. Azbuka, koju je upotrebljavao nije, doduše, bila ,čisto crkvena“, ni ,azbuka 
graždanska", ali je bila oslobođena mnogih crkvenoslovenizama, iako je upotrebljavao 37 slova. 

Gotovo svi ozbiljni istraživači ukazali su na značaj literarne ostavštine Petra I za rad i književni razvoj 
Njegošev. I poetsko i prozno nasljeđe Petra I obogatilo je Njegoševa literarna saznanja, znatno produbilo 
njegovu poetsku misao i, što je najvažnije, približilo je poimanju običnog čovjeka i čitaocima. Onaj božanski 
jezik Njegošev u mnogome je podstaknut, pa čak vuče i direktne korijene iz raskošnog jezičkog izraza 
složenih misaonih kategorija Petra I. 

Mnogi autori su već istakli da je vladika Petar I i prvi pjesnik Crne Gore. Prvi njegov pjesnički sastav pojavio 
se 1789. pod didaktičkim naslovom Poučenje u stihovima. Pisao je pjesme u desetercu. One su, pored 
ostalog, karakteristične i po snažnoj rimovanosti. Po umjetničkoj snazi ne mogu se upoređivati s vrhunskim 
ostvarenjima i tvorevinama starih ciklusa narodnog herojskog eposa, ali su vrlo prepoznatljive po svojoj 
unutrašnjoj misaonoj povezanosti. 

Ljepota vladičine pisane riječi došla je naročito do izražaja u njegovim poslanicama, pisanim ne samo 
Crnogorcima i Brđanima, kako to dosadanji izdavači tvrde, već i istaknutim ličnostima Ruske imperije: 
imperatorima, državnicima, vojskovođama. U večini vladičinih poslanica bilo je dosta misli sličnih biblijskim 
poukama. 


Poslanice remekdjela 


Sve vladičine poslanice, sačuvane u pojedinim fondovima Cetinjskog dvorskog arhiva, publikovao je Dušan 
Vuksan tridesetih godina XX stoljeća. Kasniji izdavači, bilo da su priređivali poslanice u cjelosti ili 
fragmentarno, služili su se Vuksanovim izdanjem. I Vuksanovo i sva ostala izdanja objavljena su bez ikakvih 
komentara istoriografskih objašnjenja. A neobjavljenih vladičinih poslanica ima još na desetine i to onih 
vrhunskih! 

Poslanice Petra I predstavljaju, velikim dijelom, remekdjela u literaturi ovakve vrste. U epistolarnoj 
književnosti svjetske slavistike i čitave svjetske literature poslanice crnogorskog vladike zauzimaju zapaženo 
mjesto. One su obogatile duhovni život crnogorskog naroda, iznijansirale njegov moral i njegovu filozofiju 
prirodnog prava, progovorile o opšteljudskoj i ,sudejskoj“ pravdi, izdiferencirale pojmove o redu i zakonu, o 
slobodi i ,voljnosti" čovjekovoj, o miru u zemlji, o ,samovoljstvu" i ,tišini“ zemaljskoj. 

Prostome puku to je bilo neophodno. On je u vladici gledao bogočovjeka, čijim se blagoslovom oduševljavao i 
njim živio, a od kletvi plašio više nego od smrti. Ljudi su se divili njegovoj ,čovjekotvornoj, narodnotvornoj, 
ljudskotvornoj riječi“. Iz nje je zračila miaso o potrebi zajedničke odbrane od neprijatelja i domaće nesloge. 


Uticaj na nasljednika 


Vladika je i drugi po redu nacionalni istoričar Crne Gore. Napisao je Kratku istoriju Crne Gore. U istoriji 
crnogorske istoriografije tom djelu je poklanjana ozbiljna pažnja, isto kao i onoj potekloj iz pera prvog 
crnogorskog istoričara, rodonačelnika crnogorske istoriografije vladike Vasilije Petrovića. U posljednje 
vrijeme objavljeni su i o jednom i o drugom zanimljivi radovi profesionalnih istoričara. Njihovi rezultati nam 
olakšavaju mogućnost za dalja istraživanja iz sfere istorije istoriografije. Ako ništa drugo, saznanja do kojih 
su savremeni istraživači došli mogu nas uputiti na neke nove smjerove ispitivanja i na riznice istorijskih 
spomenika, u kojima bi se možda mogu naići i na nove izvore i o jednom i drugom stvaraocu i vladici Vasiliju 
i, posebno, Petru I Petroviću Njegošu. Vladiku Petra I posebno naglašavamo zbog toga što jedan broj starijih 
i novijih istraživača njega smatra tvorcem legende o Badnjoj večeri, ili Istrazi poturica, kako se ona drugačije 
naziva i u široj kulturnoj javnosti i u istorijskoj nauci. Tu je legendu, kao istorijsko ,sobitije“ prihvatio Njegoš 
i u Gorskom vijencu, najznačajnijem djelu svoje velike pjesničke trilogije i uzdigao je do najvećih poetskih 
visina. U trenutku kad je stvarao Gorski vijenac Njegoš se nalazio na vrhuncu razvoja svog intelektualnog i 
poetskog genija, pa se mora pretpostaviti da je svestrano proučio istorijske izvore do kojih je tada mogao 
doći o Istrazi poturica. Na to su ga, uostalom, primoravala djela dva stvaraoca koja su mu u mnogo čemu 
služila za uzor Petar I Petrović Njegoš i Sima Milutinović. I pored toga, Njegoš je Istragu poturica hronološki 
naznačio tako da se jasno da zaključiti da je smatrao da se ona zbilja u vremenskom rasponu koji obuhvata 

duži istorijski period. Njegoš je, dakle, prvi autor koji nije prihvatio hronologiju o istrazi poturica koju je 
saopštio Petar I u svojoj Istoriji. Petar II je, doduše, prihvatio kazivanje starog vladike da se događaj odigrao 
u doba vladike Danila, tj. od kraja XVII do sredine treće decenije XVIII stoljeća, kad se i konstituisala 
crnogorska državna ideja. Nju je, uzimajući u obzir sve ono što se na politčkoj pozornici Crne Gore odigravalo 
od same sredine XVII stoljeća do smrti vladike Danila, najdosljednije personifikovao svojim djelom i svojom 
mišljenju sam Danilo Šćepčev Petrović, vladika crnogorski i rodonačelnik dinastije Petrovića. 


Znameniti testament 


Rezultati najnovijih istoriografskih ispitivanja pokazuju da se kazivanje Petra I o istrazi poturica ne može 
uzeti kao siguran izvor sve dok, eventualno, ne bi bila potvrđena onovremenima pisanim dokumentima. Dotle 
ćemo se zadržati na stanovištu da je islamiziranim Crnogorcima bio sužen životni prostor onog trenutka kad 
je crnogorska zemaljska skupština 1648. formulisala svoju znamenitu peticiju o statusu zemlje pod 
pokroviteljstvom Sinjorije. A njihov život u zemlji nije se dao zamisliti poslije radikalnog zaokreta prema 
otomanskoj Porti koji je zauzeo narod Crne Gore, predvođen vladikom Danilom krajem prve i početkom 
druge decenije XVIII stoljeća, kad je došlo do prva dva velika rata s otomanskim trupama, predvođenim 
carskim seraskerima Otomanske carevine 1812. i 1714. Islamizirani Crnogorci, kao politička kategorija, igrali 
su neznatniju ulogu od one koju im neki istraživači daju, a iščezli su iz Crne Gore za vladavine vladike Danila, 
bez obzira na to što u istorijskim izvorima našeg i mletačkog porijekla nailazimo na islamska imena i 
prezimena kroz gotovo čitav XVIII vijek. Ovakvo rezonovanje, bez obzira na to što ima dosta hipotetičan 
karakter, nikako ne znači da treba zanemariti kazivanja vladike Petra I. Njih, naprotiv, treba dalje izučavati. 
Vjerovatno će do toga i doći kad se pripremi kritičko izdanje Kratke istorije Crne Gore. Sasvim je sigurno da 
stari vladika nije okončao svoje pisanje o istoriji Crne Gore sa godinom 1711., već je, kako se da zaključiti iz 
nekih izvora, nastavio izlaganje istorijskih zbivanja i o posljednjoj deceniji XVIII stoljeća. 

Vrlo je važno istaći istorijski fakat da su vladike iz porodice Petrovića, posebno vladika Danilo, Vasilije, 
vladika Petar I i vladika Petar II, znatno doprinijeli da pojam ,vladika" u žargonu Crnogoraca dobije isključivo 
značenje ,gospodar", ,vladar", a da je funkcija prvosveštenika isključivo vezana za pojam ,mitropolit“. Vrlo 
zanimljiva rezonovanja o tome dao je jedan istaknuti crnogorski istraživač, stručnjak, inače, za najnoviju 
istoriju. 








Izdvajanje svešteničkog staleža 


Državni poslovi nijesu dozvoljavali vladici Petru I da se sistematičnije bavi afirmacijom svešteničkog staleža. 
Taj je proces tekao sam po sebi, sveštenički stalež se bio relativno snažno izdvojio za vladavine vladike Petra 
I. On je sve više igrao važnu ulogu ne samo u političkom i društvenom životu zemlje, već je bio i jedan od 
nosilaca kulturno-prosvjetne djelatnosti. Sačuvani su neki, mada dosta oskudni, izvori o djelatnosti pojedinih 
sveštenika na uvođenju crkvenih knjiga rođenih i umrlih. Ne bi trebalo smetati s uma da su pojedini 
crnogorski sveštenici obavljali poslove opismenjavanja mladeži i bez ičijih uputstava, često u svojim 
domovima. Na osnovu nekih izvora da se zaključiti da su sveštenici prije rukopoloženja morali da uplate 
Mitropoliji određenu sumu novca prije nego dobiju sinđeliju. Vidi se da su se mnogi grabili za sveštenička 
zvanja zbog prihoda koje im je ono donosilo u siromašnoj zemlji. 

Crkveni objekti u Crnoj Gori bili su siromašni, nedostajale su bogoslužbene knjige i crkvene utvari. 
Crnogorska groblja su bila veoma neuređena. Jedan savremenik je zabilježio da nigdje u hrišćanskom svijetu 
nema zapuštenijih grobalja od crnogorskih. 

Od sredine 1829. sve vladičine brige su bile podređene želji da od ruske vlade dobije saglasnost da se u Crnu 
Goru što prije pošalje od ranije naznačeni carski izaslanik - Ivan Ivanović Vukotić. Sredinom marta bio se 
povratio s putovanja vladičin izaslanik Matej Petrović Vučićević. On ga je podstakao da se ponovo zvanično 
obrati pismom knjazu Gagarinu. Početkom avgusta 1829. vladika je sastavio i posebno pismo i za imperatora 
Nikolaja I. Pismo je vladika sam sročio, nije imao povjerenja u Simu Milutinovića da će to učiniti na najbolji 
način. Osnovna misao ovog novog vladičinog pisma bila je u ideji da se ruska vlada založi za to da se 
prilikom zaključenja mira s Turskom u mirovni sporazum unese i klauzula da se Crnoj Gori dodijeli oblast 
Zeta sa gradom Barom. Samo pod tim uslovom, isticao je vladika, Crna Gora može da ,sačuva svoju 
nezavisnost, uredi praviteljstvo i izgradi ustanove neophodne za obrazovanje naroda“. Crnogorski gospodar 
je, isto tako, tražio od ruskog imperatora da se omogući i seoba Crnogoraca u Rusiju svakome žitelju koji za 
to bude izrazio želju. Pismo imperatoru, državnom vicekancelaru i grofu Gagarinu odnio je sa sobom u 
Petrograd Matej Vučićević. 


Briga o miru na granicama 


Petar I se uporno držao shvatanja, još od bitke na Morači, da sa žiteljima na otomanskoj teritoriji treba 
vaspostaviti takve susjedske odnose i saradnju, kako bi oni stekli uvjerenje da je kod Crnogoraca i njihovog 
vladara riječ tvrda a solidarnost na muci velika. U posljednjem rusko-turskom ratu on je želio da Tahir-begu 
Averiću stavi do znanja da bi za obije strane, i tursku i crnogorsku, bilo ,najbolje da radimo kako ćemo ljepše 
i mirnije na komšiluku živjeti“. Sam vezir skadarski, Mustafa-paša Bušatlija prihvtio je takvu politiku, pa je 
zbog toga oštro prekorijevao vladiku što je zabranio izvoz iz Crne Gore nekih artikala na albanske pijace. 
Mora se reći da su se prilike i na jednoj i na drugoj strani granice razvijale i mimo želje vlasti jedne i druge 
strane. A ono što je najteže moglo da pomuti odnose među stranama bile su vojne obaveze hrišćanskog 
življa, na čemu su vlasti u Skadru često insistirale, kad bi se stvari na granici čak i manje zaoštrile. Tako je 
bilo sredinom 1829. kad umalo nije buknula buna u Lješkopolju. Vladika je zauzeo pomirljiv stav, osuđujući 
Lješkopoljce i njihovog kolovođu Luku Pejovića, kao i sve one brdske prvake koji su bunu podsticali. Turcima 
nije bilo teško vojnim sredstvima vaspostaviti mir, pa je vladika bio prinuđen da po ko zna koji put izjavi da 
on ne želi rat, već samo „mir i tišinu susjedsku“. Identičnu politiku crnogorski vladar je vodio na granici 
prema Hercegovini, ne dozvoljavajući prvacima u crnogorskim i crnogorsko-hercegovačkim plemenima da 
stalno remete graničnu tišinu. Uostalom, njemu je još bilo ostalo malo života, pa je nastojao da ostatak 
životne snage iskoristi na to da ostavi što sigurniju i čvršću dugo izgrađivanu državnu tvorevinu. 

Pod sam kraj vladičina života zbio se jedan, na prvi pogled ne mnogo bitan ali u suštini važan, događaj koji je 
udario snažan pečat daljim odnosima Crne Gore i Srbije i odnosima crnogorskog i srpskog naroda za čitavo 
jedno stoljeće. 


Odnosi sa Srbijom 


Crnogorski vladar je s velikim oduševljenjem prihvatio vijesti o Miloševom ustanku 1815. čvrsto uvjeren u to 
da će oslobodilački pokret jednog i drugog naroda biti jedan od presudnih činilaca čitave politike na 
evropskom Istoku. Taj utisak izazvan zbivanjima u Srbiji bio je znatno pomućen 1817. kad je Milošev 
postupak prema ,voždu" Prvog srpskog ustanka, po vladičinoj ocjeni, predstavljao „vječni stid”. 

Odnosi Crne Gore i Srbije brzo su se smirili poslije emocija koje su potresle crnogorskog vladara 
Karađorđevom pogibijom. Sam vladika je računao da će u toku Grčkog ustanka doći do kakve-takve 
saradnje, ali do nje iz objektivnih razloga nije ni moglo biti. Na samom početku rusko-turskog rata, s proljeća 
1828. došlo je do snažnijih komešanja u Crnoj Gori. Mnogi neupućeniji posmatrači su računali da može lako 
doći do ozbiljnijih zapleta, ali se ni ta očekivanja nijesu obistinila. 

Vladika Petar I je s posebnom brižljivošću pratio svaku vijesti sa rusko-turskog ratišta. Krajem avgusta 1828. 
obavijestio je zemaljske prvake o uspjesima ruske vojske. Tada im je napomenuo da se u redovima ruskih 
trupa borio i ,ljubezni Aleksej, sin pokojnoga Karađorđa, velikoga srpskoga viteza“. Za vladiku Petra I je to 
bilo dovoljan povod da izda zapovijest narodnom sekretaru Simi Milutinoviću da na adresu Karađorđeva sina 
uputi pismo, nazvavši ga ,gospodarem“ srpskog naroda. Knezu Milošu je pošlo za rukom da se upozna s 
originalom vladičina pisma. Sujetni srpski vladar nije mogao da otrpi sadržaj niti da shvati vladičino laskavo 
mišljenje o Karađorđevom sinu, pa je krajem maja 1829. uputio na vladičinu adresu pismo, nazvavši 
crnogorski narod i Crnu Goru ,majušnim dijelom srpstva”. Gnjevan na ovakav postupak pretencioznog 
srpskog kneza, vladika Petar I je odmah odgovorio na način kako je samo on znao i umio. Ne osporavajući 
sprskom vladaru fakat da je Crna Gora „odveć mala”, što joj ni na kakav način ne oduzima istorijski stečeno 
pravo da se s razlogom može smatrati - ,po hrabrosti naroda i po svojoj nezavisnosti... odveć važna, i 
jest li ne više, to ne manje u Evropi izvjesna koliko i sama Srbija". Tako se, po vladičinom istorijskom 
rasuđivanju, biće jednog naroda procjenjivalo posebnim mjerama vrijednosti i etičkim i istorijskim načelima, 
a ne brojem žitelja i kvadratnim miljama njegovog prostora. Na ovim Miloševim shvatanjima izgradiće se i 
vremenom dorađivati jedna opasna teorija koja je, u stvari, pokazala da se suživot srpskog i crnogorskog 
naroda mogu izgrađivati samo u okvirima potpuno samostalnih državno-političkih tvorevina. 


Osnovna želja 


Od sredine 1829. do sredine 1830. svi vladičini napori, kako oni u sferi unutrašnje tako, pogotovo, oni iz 
oblasti međunarodne djelatnosti, bili su podređeni osnovnoj želji: kako da se ubrza dolazak u Crnu Goru 
Ivana Ivanovića Vukotića i njegovog sestrića Mateja Petrovića Vučićevića. Otkako je 21. VII / 1. VIII 1829. 
ponovo uputio u Rusiju Mateja Vučićevića - sve je bilo podređeno toj osnovnoj želji. Odmah po dolasku 
Vučićevića u Petrograd, Kolegija inostranih djela sastavila je za Nikolaja I specijalni referat u kome je izložila 
šest značajnih prijedloga, vezanih za zahtjeve crnogorskog vladara i njegovih opunomoćenika: 

1. Zaostala subvencija ruske carske vlade iznosila je 18.000 zlatnika, računajući samo od 1807. do 1825; 

2. ruska državna blagajna treba da se postara za povraćaj novca vladici Petru I za založene predmete od 
vrijednosti u toku ratovanja protiv Napoleonovih trupa u Primorju i Boki Kotorskoj; 

3. da se isplati 6.000 zlatnika na ime zaostale pomoći Cetinjskom manastiru; 

4. da se odobri zajam od 50.000 rubalja, bez kamate sa rokom od 10 godina radi ustanovljavanja ,građanske 
uprave" u zemlji; 

5. da se ubijedi otomanska vlada da Crnoj Gori ustupi oblast Zetu i grad Bar sa okolinom. Ukoliko je to u 
datim uslovima neizvodljivo, onda treba omogućiti polovini crnogorskog stanovništva (40.000) da se preseli u 
Rusiju, a prestarjelom crnogorskom mitropolitu da se odredi dostojan zamjenik iz reda ruskih duhovnih lica; 
6. da se carskom gramatom proglasi javno pokroviteljstvo Rusije nad Crnom Gorom. 

Na referat koji je grof Neseljrode podnio Carskoj kancelariji o ovim zahtjevima Kolegije inostranih poslova 
samo su potvrđeni neki navodi u njoj. Naloženo ministarstvu da ispuni sve one obaveze koje su ranije bile 
donesene, a o zahtjevu za ustupanje Zete i grada Bara saopšteno je da on ne može biti na legalan način 
rješavan poslije zaključenja mira u Jedrenu. O pitanju preseljenja 40.000 crnogorskih žitelja carska vlada se 
nije izjašnjavala. 


Pozni dani svetog vladike 


Kad je vladika djelimično obaviješten o nekim preporukama carskog ministarstva, njemu je najznačajnije 
saznanje bilo da je Ivan Vukotić pozvan u Petrograd na dogovor o misiji u Crnoj Gori. To je za vladiku u tom 
trenutku bilo i najvažnije. A već sredinom jula 1830. vladika je dobio i poruku od samog Vukotića da uskoro 
treba da doputuje na Cetinje, budući da je o tome odlučeno na najvišem mjestu u Carevini. Takvo 
obavještenje je vladici ulilo nove nade, mada su mu stalno pred očima iskrsavale tužne slike i saznanja „da 
treći dio naroda nema hljeba“. I u tim potonjim trenucima života vladika je nalazio snage da narodu ulije 
uvjerenje da sačuva mir, makar do dolaska ruskih izaslanika, da prekine međusobne svađe, koje su satirale 
narodnu snagu i remetile tišinu zemaljsku. Gladna zemlja je tražila da ljudske ruke proizvode hljeb, a ne da 
se iscrpljuju u međusobicama. 

Proticala je posljednja nedjelja oktobra treće decenije XIX stoljeća, u Crnoj Gori je vladao savršen mir, 
nijedan događaj nije remetio ,tišinu zemaljsku", kako je vladika Petar I često volio da kaže, svako je očekivao 
krupne događaje, niko nije želio da svojim ponašanjem poremeti prirodni tok zbivanja. Razloga za takvo 
stanje stvari bilo je nekoliko, ali je jedan bio presudan. Po zemlji se pronio glas da se pogoršalo zdravstveno 
stanje prestarjelog zemaljskog gospodara, nazivanog još od početka stoljeća „svetim vladikom" 


Predsmrtno zavještanje 


www.montenegrina.net/pages/pages1/istorija/cg_u_xix_vijeku/sazdanje_crnogorske_nacionalne_drzave3_b_pavicevic.htm 26/27 


11/6/21, 4:01 PM MONTENEGRINA - digitalna biblioteka crnogorske kulture i nasljedja 


Krajem oktobra 1830. po čitavoj Crnoj Gori pronio se glas da je zdravstveno stanje starog vladike došlo do 
kritične tačke i da su mu dani odbrojani. Na Cetinju se neočekivano slegla velika masa svijeta i svi zemaljski 
prvaci. U vladičinoj rezidenciji su se nalazili svi Petrovići, na čelu sa Savom Markovim i Stankom Stijepovim, 
dvojicom nesumnjivo najuticajnijih predstavnika dinastije. Tu su bili i ostali narodni prvaci iz svih crnogorskih 
i brdskih plemena, na čelu s Mihailom Boškovićem, vojvodom Mićom Dragovim Vukotićem, Đikom 
Martinovićem, Filipom Đuraškovićem, Stevanom Perkovim Vukotićem i drugima. 

U njihovom prisustvu vladika je izdiktirao svoj čuveni testament narodnom sekretaru Simu Milutinoviću. 
Osnovni testamentalni zahtjev starog vladike bio je poziv Crnogorcima i Brđanima da se nad njegovim odrom 
zakunu da će čuvati zemaljski mir i red do dolaska carskih izaslanika u Crnu Goru, kad je očekivao formiranje 
čvrstih organa zemaljske vlasti. A što se tiče nasljednika, vladika je zahtjevao: ,A ja na moje mjesto 
nasljednikom, upraviteljem i čuvateljem, od svega mojega i crkovnoga, činim i ostavljam sinovca mojega 
Rada Tomova Petrovića, u kojega se nadam da će biti čovjek od posla i od razuma, koliko je Preblagi Otac 
nebesni blagovolio podariti, i kojega bogu i Caru našemu i svemu narodu Crnogorskome i Brdskome za vijeka 
preporučivam, svim srcem i svom dušom". 

Petar I je umro 18/30. X 1830. u devet sati uveče. Sjutradan, na tu vijest, pohrlio je narod na Cetinje da se 
pokloni „Svetom vladici"; gotovo da nije bilo kuće u Crnoj Gori i Brdima koja nije poslala svoga predstavnika 


ČETVRTI DIO 

